3-7 ёшли бола хусусиятлари\n3-7 ёшли бола хусусиятлари\nОта-оналар бу даврда асосий ва ягона бўлмаган хатога йўл қўйишади. Улар бирданига ўз фарзандларини ҳамма нарсани биладиган, тушунадиган, бажара оладиган катта одамдек қабул қилишади.\nБолалар эса ўзлари тўғрисида бундай ўйлашмайди. Улар гоҳо “ойи, мен ўзим бажараман, мени бугундан бошлаб ўпманг” ёки “вой, ойижон, мени кечиринг, мен гўдакман, ахир” тарзида бўлишни ёқтиришади. Шундай қилиб, бу ёшдаги фарзандлари бор ота-оналарга қуйидагиларни эслатиб ўтиш мақсадга мувофиқ бўлади.\n3–4 ЁШЛИ БОЛАЛАР\nПсихологияда айтилганидек, кичик мактабгача ёшдаги болалар юқори жадалликдаги жисмоний ва руҳий ривожланиш билан характерланади. 3 ёшдан 4 ёшгача бўлган болаларнинг катталар ва тенгдошлари билан муносабатларида, характерида ўзига хос хусусият ҳамда фаолият мазмунида ўзгаришлар кузатилади. Ақлий жиҳатдан ҳам жадал ривожланади: бола эталон шакллар, ранг, ҳажм, атрофдаги борлиқнинг мавжудлиги, шунингдек, ўзи тўғрисида ҳам ўйлай бошлайди. Кўргазмали-образли фикрлаш устунлик қилади. Бу ёш босқичида болалар сўзлардан фаол фойдаланган ҳолда, нутқнинг грамматик қурилишини эгаллашга тушади. Уларнинг сўз бойлиги сезиларли даражада ортиб боради ва ўз нутқларида мураккаб гаплардан фойдаланишни бошлайди.\nБу ёшда ҳаракатчанликка эҳтиёж ортиб, йирик моторика ривожланиши биринчи ўринга чиқади. Кичик мактабгача ёшдаги болалар асосий ҳаракатларни ўзлаштиришади. Тезлик, куч, координатсия, эгилувчанлик, чидамлилик каби жисмоний сифатлар шакллана бошлайди.\nБолалар биринчи марта ўз “мен”ини тушуна бошлайди. Жамиятдаги ўз ўрнини, шунингдек, ўзининг у ёки бу жинсга мансублигини англаб боради. Ўз жинсига оид ўйин ва ўйинчоқларга қизиқиши юқори бўлади.\nКичкинтойларнинг бу даврида ота-оналарга қуйидагиларни тавсия қилиш мумкин:\n• Болангиз билан бирга ўйнанг, югуринг, сакранг! Ёки унга бу ишларни қилишга халақит берманг. Чунки кўп ҳаракатланиш болаларга хос!\n• Фарзандингизга ўзини парваришлашга ўргатинг – соч тараш, тиш ювиш, чўмилиш ва ҳ.к. Болангиз кўпроқ ўйнаши учун шароит яратиб беринг: ролли ёки жамоавий ўйинлар, конструкторлар – буларнинг барчаси бу ёшдаги бола учун жуда қизиқ.\n• 3–4 ёшли болалар жуда қизиқувчан бўлишади. Шунинг учун уларни саволларга жавоб топиш мумкин бўлган боғ ва музейларга олиб боринг, китоблар ўқиб беринг.\n• Турли ёшдаги, жинсдаги инсонлар билан ҳар хил ҳаётий вазиятларда тез-тез суҳбат қилинг.\n• Фарзандингизнинг ёлғиз ўзи билан кўпроқ вақт ўтказинг. Бу унинг учун ҳам, сиз учун ҳам жуда муҳим!\n• Болани партада ўтирган ҳолатда дарс ёки машғулот тарзида олиб бориладиган ўқиш, ривожлантирувчи босимли ўйинлар ва фаолиятнинг ҳар қандай кўринишлари билан шуғулланишга мажбур қилманг.\n4–5 ЁШЛИ БОЛАЛАР\nБу боланинг фаол ўсиш ва организмининг ривожланиш даври саналади. Уларнинг ташқи кўриниши сезиларли ўзгариб, катталарга хос бўлган жиҳатлар шакллана бошлайди. Кичкинтойлар бошқа инсонлар билан муомалага киришишнинг турли хил усулларини эгаллайдилар, инсоний муносабатларни яхши тушуна бошлайдилар. Бошқалар билан мулоқот ва хулқ-атвор борасида, аёллар ва эркакларга хос бўлган сифатлар тўғрисида тушунчага эга бўлишади. Ўйин жараёнида болаларда билишга қизиқиш шаклланади, кузатувчанлик ривожланади, асосий ҳаракатлар мукаммаллашади.\nБилиш мотиви етакчилик қилиб, бу улар томонидан берилаётган кўплаб саволлар, катталардан янгидан янги маълумотларни олишга бўлган интилишда намоён бўлади. Бу пайтни “Нима-нимачи ёш” деб аташ мумкин. Шу сабаб, бу даврда болага юқори фикрлаш фаоллиги ҳамда қизиқувчанлик хосдир. Бундай ёшда бола ўз она тилидаги деярли ҳамма товушларни талаффуз қила олади. Янги сўз ва ибораларни ўйлаб топиш жараёни давом этади. Улар унча катта бўлмаган эртакларни қайта сўзлаб, ўйинчоқ, сурат, ҳаётдаги баъзи воқеалар тўғрисида ҳикоя қила оладилар. Ота-оналарга тавсиялар:\n• Бола билан ўйнаш, югуриш, сакрашни давом эттиринг. Бу аввалгидай бола ривожланишида жуда муҳим.\n• Турли хил ўйинларга қизиқишини ривожлантиринг. Булар мантиқий ўйинлар, мураккаб конструкторлар, тўсиқларни енгиб ўтиш, турли босқичли ва мураккаб стол ўйинлари (масалан, “Монополия”) бўлиши мумкин.\n• Болангизга этикет ва ўзини тутиш қоидаларини ўргатиш вақти келди. Турли ҳаётий вазиятларда нима қилиш мумкин-у, нима қилмаслик кераклигини болага бемалол тушунтирса бўлади.\n• Бола интеллектини жадал ривожлантиринг. Мен ҳамиша “7 ёшдан” тавсия қилинадиган китобларни 4–5 ёшдан бемалол олишни маслаҳат бераман. Бу ёшдаги болалар таҳлил қилишга мойил бўлиб, китоб муҳокамасига осонлик билан кириша олади.\n• Уйдаги мажбуриятларни бажариш, катталарга ёрдам бериш вақти ҳам келди. Меҳнат нималигини, ота-она ва оиланинг катта ёшли аъзолари нима билан шуғулланиши, нима учун “меҳнат” деб аталишини тушунтириб, унга нисбатан ҳурмат муносабатини уйғотинг.\n5–6 ЁШЛИ БОЛАЛАР\nБу ёшда шахсиятнинг интеллектуал, маърифий-иродавий ва ҳиссий жиҳатларида жадал ривожланиш юз беради. 6 ёшли бола ўзини ва ўзгаларни билишга ҳаракат қилади, хатти-ҳаракат ва ўзаро муносабатлардаги алоқаларни англай бошлайди. Турли хил характердаги муносабатларни тушунади, шахсий хулқ-атвор йўналишини танлайди. Ўзи тўғрисидаги тасаввурларда ўзгариш юз беради. Шахсиятнинг ривожланиши янги хусусият ва эҳтиёжларнинг пайдо бўлиши билан тавсифланади. Амалий ва ақлий тажриба ўтказиш, умумлаштириш, сабаб-натижа алоқаларини ўрнатиш қобилиятлари шаклланади. Маконда мўлжал олиш қобилияти ўсади (бироқ фасллар ва ҳафта кунларида адашиш кузатилади). Нутқнинг грамматик қурилиши мукаммаллашади. Таъсирчан оҳанг воситаларидан эркин фойдаланади. Бола луғати умумлаштирувчи сўзлар, синонимлар, антонимлар ҳамда кўп маъноли сўзлар билан бойиб боради. Уларнинг қомати шаклланиб, чидамлилик ва жисмоний сифатлари ривожланади. Ёшига мос бўлган гигиеник жараёнларни амалга ошира олади, озодалик малакалари, соғлом турмуш тарзи тўғрисидаги тасаввурга эга бўлади. Ота-оналарга тавсиялар:\n• Биз ҳали ҳам югурамиз, сакраймиз ва фаолликнинг ҳар қандай шаклини илиқ кутиб оламиз. Ўз болалигингизни эсланг. Сиз қандай ўйинларни ўйнар эдингиз? Ҳаракатчан ўйинлар кўп бўлган-а, тўғрими? Шундай экан, уларни фарзандингизга ҳам ўргатинг.\n• Болани одоб-ахлоқ қоидалари билан таништиришда давом этамиз. Аммо энди кўпроқ ҳам катталар, ҳам тенгдошлари билан кечадиган мулоқотга эътибор қаратамиз.\n• Қизиқувчанлик, турли хил кўринишдаги ижодкорлик, ақлий вазифаларни еча олиш қобилиятларини янада ривожлантирамиз. Бунда болалар учун кашфиётчилик вазифаларини ечиш назарияси бўйича китобларни тавсия қиламан. Улар кичкинтойларга кўп нарса бера олади!\n6–7 ЁШЛИ БОЛАЛАР\nМазкур давр энг мураккаб даврлардан бири саналади. Болакай биринчи марта ўзини онасидан ажрата бошлайди. Яъни “мен ўзим” ҳақиқий мотиватсияга айланади. Бола ўзини бутунлай мустақил шахс сифатида англайди. Бу тенгдошлари билан кечадиган эркин мулоқот давомида намоён бўлади. Эндиликда болалар ҳамкорликдаги фаолиятда шахсий қарашларини ҳимоя қилиб, ҳаётий вазиятларда ахлоқий танловни амалга ошира оладилар. Жинсидан келиб чиқиб, унга мос бўлган юриш-туриш қоидаларини онгли тарзда бажарадилар. Бундан ташқари, турли жинсдагиларга хос бўлган ҳар хил фаолият турларини эгаллайдилар. Етти ёшли болалар нутқи пассив лексика ҳисобига бойишда давом этади. Бола фикр ва таассуротларини баён этиш, предметларни тасвирлаш, қайта сўзлашда сўзлардан аниқ фойдаланади. Нутқ мулоқотнинг ҳақиқий воситасига айланади. Бу ёшда болаларда ҳаракатланиш малакаларида аҳамиятли тарзда тез шаклланиш юз беради: юриш ва югуриш мукаммаллашади, бир ва икки оёқлаб сакрашни ўрганиб олишади, турган жойидан узоқликка ва баландликка сакрай олишади. Болаларда ўзи ҳамда шахсий жисмоний имкониятлари тўғрисида тасаввурлари кенгаяди.\nОта-оналарга бу борадаги тавсиялар:\n• Мактаб таълимига, янги ижтимоий мавқе, яъни ўқувчи бўлишга тайёргарликни шакллантириш. Буни узоқ вақт партада ўтирмасдан, аста-секинлик билан ўргатиш муҳим.\n• Китобларни “9 ёшдан” тавсия қилинадиганларига алмаштиринг. Ишонинг, замонавий болалар бунга тайёр!\n• Болага кунлик режасини тузишни буюринг. Сўнгра ҳафталик режани. Янада қийинроқ вазифа – шундай режани нафақат ўзи учун, балки бутун оила учун (масалан, дам олиш кунларига) тузишни айтинг.\nОта-оналарга бу давр қийин бўлиши билан бирга, ўта қизиқарли ҳамдир. Бола тўлақонли ҳамсуҳбатга айланади ва у билан мулоқот қилиш роҳат бахш этади.


1 сентябр - Ўзбекистон мустақиллигининг 29 йиллиги\nМустақиллик кунида ўзбекистонликлар уч кун дам олишади\n17 Avgust 14:04 Ўзбекистон янгиликлари\nБАЙРАМ МУСТАҚИЛЛИК КУНИ САЛЮТ ТАНТАНА ЎЗБЕКИСТОН\nБу йил мамлакатнинг асосий байрами уч кун нишонланади – 30, 31 август ва 1 сентябрда нишонланади.\n“2020 йилда 1 сентябр сешанба кунига тўғри келади. Шу сабабли, уч кунлик узлуксиз дам олиш учун 5 кун ишлайдигонларга дам олиш кунини 29 август шанбадан 31 август душанба кунига кўчиришди. Ҳафтада 6 кун ишлайдиганлар учун, 2020 йил 31-август қўшимча иш куни ҳисобланади », – дейилади портал хабарларида.\nМустақиллик куни ҳар йили Ўзбекистонда жуда кенг нишонланади: республикада байрамона оташинлар, тантаналар ва турли тадбирлар ўтказилади.\nТошкент яқинида газ портлашининг сабаблари: Бош прокуратуранинг шарҳи\nЎзгидромет: Ўзбекистонда совуқ бўлиши кутилмоқда


Эртага Ўзбекистонда қандай об-ҳаво кутилаётгани маълум бўлди | Qalampir.uz\nБу қизиқ\t17 Июнь 13:35 6982\nГидрометеорология хизмати маркази эртага, 18 июнь куни Ўзбекистонда қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 16-18°, кундузи 31-33° бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 15-20°, кундузи 33-38° бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 17-22°, кундузи 32-37° бўлади.\nТошкент, Самарқанд, Жиззах Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 15-20°, кундузи 30-35° бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 17-22°, кундузи 33-38° бўлади.\nАндижон, Наманган, Фарғона вилоятлари. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 15-20°, кундузи 30-35° бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 10-15°, кундузи 20-25° бўлади.\n28 Сентябрь 10:15 52802\n27 Сентябрь 21:41 45970\n28 Сентябрь 15:22 24960\n28 Сентябрь 09:43 23420\n28 Сентябрь 09:27 23289


Руҳий тарбиянинг асл моҳияти... - | Hizb-Uzbekiston.info\nHome›МАҚОЛАЛАР›Руҳий тарбиянинг асл моҳияти…\nХурматли ўқувчиларимиз, ”руҳий тарбия мавзусида кам мақола чиқараяпсизлар, шу мавзуда ҳам тез – тез мақолалар бериб борсангиз яхши бўлар эди”, деб таклиф киритиб қолишди. Албатта холис фикр билдирилганда, биз ҳам бундай таклифларга ижобий ёндашиб, Аллоҳ қодир қилганича ушбу мавзуларни ҳам ёритиб боришга харакат қиламиз. Ва савол туғилади, руҳий тарбия деганда, хозирги мусулмонлар аслида нимани тушунишмоқда? Руҳий тарбиянинг асл маъноси нима? Руҳ нима ўзи?\nКўпчилик, Ҳизб ут – Таҳрирга холис бўлмаган мусулмон дўстларимиз, балки олим бўлиб танилган дўстларимиз, Ҳизбни танқид қилишда гапирадиган гапларидан бири, Ҳизб ут — Таҳрир асосий эътиборни фикратга ва сиёсатга қаратиб, руҳий тарбия мавзусига қарамайди деб таъна тошларини отишади. Аслида ҳам шундайми?\nШу ўринда “руҳ” хақида сўз юритсак.\nКўпчилик мусулмонларнинг тушунчасида “руҳий тарбия” деганда, мусулмон шахсни ахлоқ – одобга оид мавзудаги холатларни исломий чегараларга солишни, яъни инсоннинг қалбида пайдо бўлувчи, Исломга зид холатларни, Исломга мувофиқлаштиришни тушунади. Масалан хасад, риё, ёлғон гапириш, тухмат қилиш, ёмон гумон ва хоказо шунга ўхшаш амаллардан Исломий насихатлар билан тарбиялашни тушунилади. Ислом динида “руҳ” хақида турли муносабатлар бор, бу тўғрида Аллоҳ Таъоло, Қуръони Каримнинг “Исро” сурасида:\n“ Сендан руҳ ҳақида сўрарлар, сен: “Руҳ Роббимнинг ишидир, бу хақида сизга жуда оз илм берилган” – деб айт”. (Исро — 85).\nБундан келиб чиқиб олимлар “руҳ”га турлича таърифлар беришган, бизнинг юртимизда тарқалгани, “Руҳ билувчи ва идрок қилувчи латийф бир нарсадир” – деган маъно билан тушунилади. Шундан келиб чиқиб, инсоннинг қалбида пайдо бўлувчи иллатларни Исломий қолипга солишни қалбни даволаш ёки руҳни даволаш дейилади.\nБу тўғрида Ҳизб ут – Таҳрирнинг фикри эса қуйидагича.\nИнсон модомики ўзини мусулмон, деб хисоблар экан, унинг дунёқараши ҳам Исломий бўлишлигини тақозо қилади, яъни унинг дунёқарашида ҳаётнинг тасвирланиши, Ислом ақидасидан балқиб чиққан, ҳаётнинг ва инсоннинг ҳаётдаги ишларини асоси бўладиган Ислом фалсафасида гавдаланади. Бу ерга фалсафани аралаштирилишининг маъноси, мақсади, модданинг руҳ билан қоришуви, деган тушунчани онгга сингдиришдир. Айнан шу фалсафа Исломий ҳаёт тасвирининг асосидир.\nҚисқароқ қилиб мақсадга ўтсак, инсоннинг амали бу – модда.\nИнсон бир ишни, бу ишни қилиш ҳалолми ёки ҳаромми, деган нуқтаи назардан келиб чиқиб амалга оширишга чоғланган пайтида, ўзининг бу халол ёки ҳаром деган тушунчасини Аллоҳга боғлиқ нарса, деб идрок қилиши эса бу – руҳ бўлади.\nБунинг натижасида модданинг руҳ билан қоришуви хосил бўлади. Шунга биноан, мусулмон одамнинг амалларини юргизувчи омил Аллоҳнинг буйруқ ва таъқиқлари бўлади. Ва амалларини ушбу бурйуқ ва тақиқлардан четга чиқмай амал қилиб бориши унинг амалини руҳли бўлганини, яъни унинг руҳий тарбия топганини англатади.\nАлбатта, мусулмон одам, хар бир ишини Аллоҳнинг буйруқ ва таъқиқлари асосида юргизишидан кўзда тутган мақсади, олий ғояси, Аллоҳни рози қилмоқликдир. Ва буни умумий қилиб, “руҳий тарбия” десак бўлади, яъни биз айтмоқчи бўлганимиз, “руҳий тарбия” фақатгина қалбга оид бўлган, инсоннинг феъл – атвори, хулқидан келиб чиқадиган, яхши ёки ёмон ахлоқий сифатларни Исломий қолипга солиш эмас балки, мусулмон одам ҳаётининг хар бир онини Аллоҳнинг буйруқ ва таъқиқлари асосида қадам босмоғи учун харакат қилмоғидир. Ҳаётнинг хар бир онига эса, иқтисодий муомалалар, ижтимоий муомалалар, оилавий муомалалар, сиёсий муомалалар ва инсон ҳаётининг барча жабҳаси киради.\nБунинг учун эса сиёсат ҳам, иқтисод ҳам Исломнинг ўз бошқарувида бўлмас экан, қандай қилиб амалларни Аллоҳнинг буйруқ ва таъқиқлари асосига муносиб амалга ошириш мумкин? Мана шунинг учун Ҳизб ут- Таҳрир сиёсатни ҳам, иқтисодни ҳам мусулмонлар ўзларининг Исломи асосида бошқариши керак, деган фикрни олиб чиқди.\nДемак Ҳизб ут – Таҳрир, фақатгина ахлоқ – одоб оламини ёмон сифатлардан тозалаш эмас, балки инсоннинг бутун ҳаётини Аллоҳнинг буйруқ ва таъқиқлари билан яшашни ва унга интилишни “руҳий тарбия” деб ҳисоблайди.\nМана шу ҳақиқий “руҳий тарбиядир”.\nИсломнинг ҳаётимиздаги бугунги ўрни сизни қониқтирадими ёки мўминлик шартини бажаряпсизми?\nАҳволимизнинг яхшиланиши ўзимизга боғлиқ


Белгородда беморни уриб ўлдириб қўйган шифокор аслан тошкентлик бўлиб чиқди - - - www.Voydoda.com - Развлекательный портал -\nБелгородда беморни уриб ўлдириб қўйган шифокор аслан тошкентлик бўлиб чиқди\n13 Янв 2016(01:16)\nБир неча кун муқаддам Россиянинг Белгород шаҳрида шифокор беморни бир зарбада ўлдириб қўйгани акс этган видеотасвир интернетда шовшувга сабаб бўлди. Эндиликда қотил шифокорнинг шахсиятига доир маълумотлар аниқлаштирилиб, маҳаллий матбуотда эълон қилинди.\n2-сонли Белгород шаҳар шифохонаси, 1-жарроҳлик бўлими 2-тоифали шифокори Илья Александрович Зелендинов Тошкентда туғилиб ўсгани маълум бўлди.\nБелгородликларнинг матбуотда келтираётган гувоҳликларига қараганда, унинг устидан илгари ҳам шикоятлар бўлган. Ижтимоий тармоқларнинг айрим белгородлик фойдаланувчилари Зелендиновни “боксчи шифокор” деб атади.\nВидеода у билан бирга хонага бостириб кирган қиз шифокорнинг синглиси Алёна Александровна Зелендиновадир. У ҳам шифохонада ишлайди. Бемор айнан шу қизга гапиргани туфайли шифокор уни калтаклаб ўлдириб қўйган.\nЭслатиб ўтамиз, 9 январь куни Москва вилоятидаги Белгород шаҳри шифохонасининг қабул бўлимидаги бемор шифокор Зелендинов томонидан калтакланиш натижасида жон бергани ҳақида хабар қилинганди.\nТеги: Белгородда беморни уриб ўлдириб қўй


Ўзбекистон йўл ҳаракати қоидалари (ЙҲҚ). 28 бўлим. Велосипед, мопед ва аравалар ҳаракатланишига, шунингдек ҳайвонларни ҳайдаб ўтишга доир қўшимча талаблар.\n- рулни ушламасдан ёки бир қўлда ушлаб ҳаракатланиш (манёврдан олдин ишоралар бериш бундан мустасно);\n- йўловчи ташиш (ишончли оёқ қўйгич билан жиҳозланган қўшимча ўриндиқда 7 ёшгача бўлган йўловчини ташиш бундан мустасно);\n- габаритдан бўйига ва энига 0,5 метрдан ортиқ чиқиб турган ёки бошқаришга халақит берадиган юкларни ташиш;\n- велосипед йўлкаси бўлган ҳолда йўлнинг қатнов қисмида ҳаракатланиш;\n- трамвайлар ҳаракатланадиган йўлларда ва тегишли йўналишда бўлаги биттадан кўп бўлган йўлларда чапга бурилиш ёки қайрилиб олиш;\n- қадаб олинмаган мотошлемсиз йўлларда ҳаракатланиш (мопед ҳайдовчиларига).\n- йўлларда ҳайвонларни назоратсиз қолдириш;\n- подани темир йўлдан ва йўлда махсус ажратилмаган жойлардан, шунингдек рухсат этилган жойларда эса қоронғи вақтда ва етарли кўринмаслик шароитида ҳайдаб ўтиш;\n- бошқа йўллар бўлганда ҳайвонларни мукаммал қопламали йўлларда ҳайдаб бориш;\n- кўкаламзорлаштирилган жойларда (йўл, йўл ёқаси, ажратувчи бўлак ва ҳ.к.) ҳайвонларни боқиш ва боғлаб қўйиш.


«Манчестер Сити» ҳимоячиси Бенжамин Мендига 7 та жинсий зўравонлик билан боғлиқ айблов қўйилди. У умрбод қамоқ жазосига ҳукм қилиниши мумкин - Daryo\n22:12, 18.11.2021 61367\n«Манчестер Сити» ҳимоячиси Бенжамин Мендига 7 та жинсий зўравонлик билан боғлиқ айблов қўйилди. У умрбод қамоқ жазосига ҳукм қилиниши мумкин\n«Манчестер Сити» ҳимоячиси Бенжамин Менди яна иккита жинсий зўравонлик ишида айбланмоқда. Улар август ойидан бери унга нисбатан қўйилган бешта айбловга қўшилди: шундан тўрттаси жинсий зўрлаш билан боғлиқ бўлса, яна бири тегажоғлик учун.\nҚуйида унга нисбатан очилган ишларнинг асосий жиҳатлари келтирилади:\nЖабрланганлар (16 ёшдан ошган тўрт нафар аёл) футболчи уларни Чеширдаги уйида зўрлаганини айтган. Жиноятлар 2020 йилнинг октябридан 2021 йилнинг августигача бўлган даврда содир бўлган.\nБу жараёнда Мендининг шериги ҳам айбланмоқда. 40 ёшли Луи Саа Маттурига ҳам худди шу айбловлар қўйилган.\nҲукм 2022 йил 24 январида чиқарилиши керак, аммо янги ҳолатлар туфайли суд санани ўзгартириши мумкин.\nЎтган ой суд далилларининг жиддийлигини ҳисобга олиб, Мендини учинчи марта гаров эвазига қўйиб юборишни рад этди.\nФранциялик ҳимоячи ҳозирда Ливерпулдаги HMP Altcourse қамоқхонасида сақланмоқда. Футболчининг ўзи унга қўйилган айбларни қатъиян рад этмоқда.\nМенди қамоқхонада руҳий муаммоларга дуч келмоқда. Жамоадошлари — Грилиш ва Маҳрез эса гувоҳ сифатида сўроқ қилинган\nБенжамин Менди ва унинг шериги ҳуқуқларини Лондондаги Hickman&Rose юридик фирмасидан Женни Уилшир ҳимоя қилмоқда. Гаров эвазига озодликка чиқиш варианти муваффақиятсиз якунланганидан кейин ҳуқуқшунос вазиятга изоҳ беришдан бош тортди. Daily Mail хабарига кўра, айбланувчилар ҳам кўп гап айтмаган — улар бир-икки сўз кифояланган, холос.\nЖараённинг ёпиқлиги туфайли ҳар қандай тафсилотларни ажратиб олиш қийинчилик туғдирмоқда ва фақат турли даражадаги ишончлиликка эга бўлган инсайдерлардангина вазият тўғрисида маълумот олинмоқда. Хусусан, The Sun нашри Менди зўравонлар сақланаётган VP-бўлимига ўтказилганини айтди. Дастлаб Бенжамин бундан хурсанд бўлган, боиси у VIP-маҳбуслар сақланадиган жойда суд жараёнини кутаман деб ўйлаган. Ушбу воқеалар фонида у ҳатто руҳий (асабий) тушкунликка ҳам тушиб қолган.\nThe Telegraph нашрининг ёзишича, суд Мендининг «Манчестер Сити»даги жамоадошлари Жек Грилиш ва Риёд Маҳрезни гувоҳ сифатида сўроқ қилган. Улар французнинг уйида бирга ҳордиқ чиқарган ва улар биргаликда тунги клубга йўл олган. Бироқ Бенжамин уйига уларсиз қайтган.\nБенжаминга туҳмат қилинаётганига ишониш учун асослар йўқ. Бундан ташқари, футболчининг обрўсига анча олдин путур етиб бўлган, у бунгача ҳам бир неча бор можароларга аралашишга улгурган. Бундан бир йил олдин полиция Мендини лицензия ва суғуртасиз автомобиль бошқаргани учун уни ҳибсга олиб, 500 минг евролик машинасини мусодара қилган. Ўшанда у жарима билан қутилганди.\n2020 йил бошида Бенжамин шартли қамоқ жазосини олган: у карантин вақтида локдаун қоидаларини мунтазам равишда бузиб келган ва уйда зиёфатлар уюштирган. Қўшнилар эса кучли шовқин ва уйда пиротехника воситаларидан фойдаланилаётганидан шикоят қилган.\n«Манчестер Сити» клуб дўконидан Мендининг барча товарларини олиб ташлади\nАвгуст ойида, Мендига биринчи айблов қўйилганида, «Манчестер Сити» дарҳол футболчини машғулотлардан четлатди ва қуйидагича расмий баёнот берди: «Четлатиш тергов давомида амалда бўлади. Тергов тугагунига қадар бошқа изоҳ бермаймиз». Худди шу ҳолатни Франция футбол федерацияси ҳам қўллади.\nКейинчалик клуб Бенжамин билан боғлиқ барча товарларни интернет-дўкондан ўчириб ташлади. Агар сайтдаги қидирув тугмасида унинг фамилияси терилса, фойдаланувчи бош саҳифага йўналтириб юборилади.\nElectronic Arts Sports ҳам ўйинчига нисбатан санкция қўллади, видео ўйинлар ишлаб чиқарувчи компания Мендининг картасини FIFA 22 режимидан олиб ташлади. Бироқ у ҳали ҳам Ultimate Team’да мавжуд. Студия ҳали бу қарорга расман изоҳ бергани йўқ.\nГарчи уч йил олдин (2018 йили) у Франция терма жамоаси билан Жаҳон чемпионатида олтин медални қўлга киритган бўлса-да, жинсий зўравонликдан олдин «Сити» Бенжамин Мендининг трансферини муваффақиятсиз деб тан олганди.\nУч йил ичида унинг бозор қиймати 35 миллион еврога тушиб кетди. У 57,7 миллион еврога сотиб олинганди — 2017 йилда бу миқдор ҳимоячи учун рекорд сумма бўлган.\n«Манчестер Сити»да Менди август ойигача 16 та жароҳат олиб, 123 ўйин ёки 727 кунни ўтказиб юборди.\nМураббийлар штаби мунтазам равишда уни тартибсизлик, машғулотларга кечикиш ва уларга бепарво муносабатда бўлишда айбларди.\n2018 йилда Гвардиола франциялик футболчини машғулотларга кеч қолгани учун яхшигина койиб берган. Ўшанда Менди Александр Поветкин—Энтони Жошуа жангини томоша қилиш учун Лондонга учиб кетганди.\n2020 йили Goal қуйидагича маълумот тарқатди: Пеп Гвардиола жамоа аъзоларига омма олдида уларни қўллаб-қувватлашини айтиб, кийиниш хонасида ҳамма нарса очиқчасига бўлишини маълум қилган. Ва ўшанда биринчи нишон тикланиш жараёнларига нақ уч соат кечикиб келган Менди бўлган.\nГвардиола у билан кўп маротаба ахлоқий суҳбатлар ўтказган. Мутахассис уларда ундан асосий эътиборини кўнгилочар нарсалар ва ижтимоий тармоқларга эмас, балки футболга қаратишни сўраган. Бироқ бу ҳеч қандай натижа бермаган.\nМенди 10 йилдан умрбод муддатгача озодликдан маҳрум қилиниши мумкин\nАнглиядаги жинсий зўравонлик билан боғлиқ жиноятлар тўғрисидаги қонуннинг биринчи моддасига кўра, зўрлаш уч қисмга бўлинади. Турли шароитларда айбланувчи 10 йилдан то умрбод муддатгача қамоқ жазосига ҳукм қилиниши мумкин.\nБенжамин Менди ишида оғирлаштирувчи омил бор — у бир вақтда бир қатор жинсий зўравонликларда айбланмоқда. Бундан ташқари, бу ишда унинг шериги ҳам бор. Ҳозирча ҳамма нарса муддат аниқ 10 йилдан ортиқ бўлишига қараб кетмоқда. Маҳаллий ОАВ эса 15 йил ва ундан кўпроқ муддат ҳақида ёзмоқда. Аммо ҳар қандай ҳолатда ҳам, январь ойида бўлиб ўтадиган суд қарорини кутиш тўғри бўлади.\nУнинг жамоаси ҳозирда самарали иш олиб бормоқда — ҳимоя қилувчи томон бирданига уч нафар гувоҳни топган, улар футболчининг айбсизлиги ҳақида гувоҳлик берган. Гап 22 ёшли Аннабел, 23 ёшли Матильда ва 32 ёшли Давия ҳақида кетмоқда. Матильда матбуот билан ҳам мулоқот қилишга улгурди: «Мен Бенжаминнинг аёлларга нисбатан шафқатсиз, ёмон ёки ҳурматсизлик қилганини ҳеч қачон кўрмаганман. Аксинча, у ҳар доим ҳаммага қулай бўлишини хоҳлайди».\nБенжамин фақат Женни Уилширнинг малакасига умид қилиши мумкин, у судни енгиллаштирувчи ҳолатларга ишонтиришга ҳаракат қилади: алкоголь ёки гиёҳванд моддалар, депрессия ё шунга ўхшаш нарсаларни ўйлаб топиши керак. Уларсиз Мендининг катта муддат олиш «имконияти» кундан-кунга ошиб бораверади.\n23:50, 20.12.2021 75450\n17:42, 08.01.2022 67620\n16:35, 26.12.2021 52387\n21:40 Бугун 7\n21:25 Бугун 749\n21:11 Бугун 1448\n20:56 Бугун 3410\n«ОКМК» Тожикистон терма жамоа футболчисини ўз сафига қўшиб олди\n13:50, 16.01.2022 93758\n21:17, 15.01.2022 87791\n22:10, 15.01.2022 76198\n19:35, 16.01.2022 72899


Ямомада Зайд ибн Хаттоб ва бошқа саҳобаларга оид уйдирма қабрлар (2) Зайнаб бинти Алининг Мисрдаги қабри\nBy Зубайр Исмоил on 07/01/2021 МАҚОЛАЛАР ҚАБРИСТОНГА ОИД ҲУКМЛАР\n255 – Ямомада Ҳанифа водийсида Зайд ибн Хаттоб ва бошқа саҳобаларга оид уйдирма қабрлар\nУстоз Абдуллоҳ ибн Муҳаммад ибн Хамис шаҳид саҳобаларнинг қабрлари жойлашган қабристонга оид ихтилофларни қуйидагича баён қилади: «“Жубайла” – «жабала»нинг кичрайтма шакли бўлиб, ҳозирда Садҳа тоғининг жануби-шарқида тоғнинг туртиб чиққан ерида жойлашган. Жануб тарафдан «Ҳанифа» водийсига, жануби-шарқий тарафдан «Ақрабо» водийсига туташади. Тоғ туртиб чиққан жойига алоқаси бўлгани учун «Жубайла» (тоғча) деб номланган бўлиши ҳам мумкин. Ундан «Уяйна», «Садус» ва «Ҳайсийя» йўллари кесиб ўтади…\nҲозирги номи янги қўйилган ном эканида шубҳа йўқ. Аслида у «Ақрабо»нинг бир томони бўлмиш «Мусайлима боғи»дир. Одамлар орасида шаҳид саҳобалар (разияллоҳу анҳум) қабрлари Жубайла қаршисидаги қабристонда жойлашган деган гап машҳур. Қишлоқ билан қабристон ўртасида унинг жанубий қирғоғида Ҳанифа водийси бор. Узоқ йиллар давомида сел тошқинлари натижасида унинг устида қабристон жойлашган қоя емирилган ва баъзи қабрлар оқиб кетган. Яна айримларининг лаҳадлари очилиб, ичидаги суяклар кўриниб қолган. Одамлар орасида мазкур қабрлар саҳобаларнинг қабри деган гап тарқалган. Бироқ тақрибан ўн икки ёшларимда отам билан Жубайлага борганимизда у менга бундай деган эди: “Одамлар мен ҳозир сенга тавсифлаб берган жойдаги қабрлар саҳобаларнинг қабри деб адашишади. Юр, мен сенга саҳобалар қабрини кўрсатаман”. Кейин отам мени Жубайла қишлоғи жанубидаги тепаликка бошлаб борди. Унинг яқинида «Ақрабо» водийси жанубий қисми оқар эди. Шунда менга: “Мана бу қабрлар саҳобаларнинг қабрлари. Улар ҳозирда йўқолиб кетган”, деди.\nБироқ мен орадан шунча асрлар ўтиб ҳам ўша қабрларнинг айрим белгилари сақланиб қолишини ҳақиқатдан йироқ деб биламан. Қолаверса, қабрлар ҳимояланмаган, емирилиш омиллари четлаб ўтиши имконсиз бўлган дарё йўли яқинидаги тепаликда жойлашган қабрлар улар!»\nДоктор Эҳсон ал-Амад айтади: «Бани Ҳанифанинг «Ақрабо» жангида мағлуб бўлган айрим қолдиқлари ҳимояланган «Ўлим боғи» илгари Ямома пойтахти Ҳажр шаҳри яқинидаги атрофи ўралган бир бўстон бўлиб, «Убоз» номи билан танилган эди. Кейин бу боғ эгалиги «Ямома раҳмони» деб танилган Мусайлима Каззоб қўлига ўтади. Шундан келиб чиқиб, бани ҳанифаликлар боғни «Раҳмон боғи» деб аташади. Кейинчалик у ерда Бани Ҳанифа қабиласи ва мусулмонлардан жуда кўп одам ўлгани учун «Ўлим боғи» номини олади».\nШундай экан, кейингилар Ямома шаҳидлари (разияллоҳу анҳум) қабристони ҳамда Зайд ибн Хаттоб разияллоҳу анҳу қабри ўрнини нимага асосланиб аниқ белгиладилар?!\n256 – Али ибн Абу Толиб разияллоҳу анҳунинг қизи Зайнабнинг Мисрдаги уйдирма қабри\nШайх Маҳмуд ал-Марокибий айтади: «На Мисрга саёҳат қилган ва ўзлари гувоҳ бўлган талай саёҳатчиларнинг ривоятларида ва на муаррихларнинг китобларида Саййида Зайнабнинг қабри ҳақида бирор хабар айтилмаган. Абдураҳмон ибн Ҳакам (вафоти: 257 ҳ.) ва Ал-қузоий (вафоти: 453 ҳ.) мазкур тарихчилар жумласидан. Шунингдек, Аҳмад ибн Муҳаммад ас-Силафий (вафоти: 576 ҳ.) Али ибн Абу Толиб разияллоҳу анҳунинг пуштикамаридан бўлган бирор фарзанди Мисрда вафот этмагани ҳақида очиқ айтган. Ибн Жубайр Андалусий, Ибн Асъад ал-Жуввоний (вафоти: 600 ҳ.), саёҳатчи Ҳаравий (вафоти: 611 ҳ.), саёҳатчи Ёқут ал-Ҳамавий ал-Бағдодий (вафоти: 624 ҳ.), Ибн Муяссар ал-Мисрий (вафоти: 677 ҳ.), Ибн Тағрибирдий (вафоти: 704 ҳ.), Ибн Носих ал-Мисрий (вафоти: 800 ҳ.), Ибн Зайёт ал-Ансорий (вафоти: 814 ҳ.), Нуриддин ас-Саховий (вафоти: 814 ҳ.), ал-Мақризий (вафоти: 845 ҳ.), Қози Ибн Заҳира (вафоти: 891 ҳ.), Ҳофиз ас-Саховий (вафоти: 902 ҳ.), ва Суютий (вафоти: 911 ҳ.) каби Мисрда бўлган саёҳатчи ва олимлар ҳам қабр ҳақида ҳеч нима демаган.\nХулоса: Саййида Зайнабнинг машҳур мақбараси уйдирма қабр бўлиб, унинг вафотидан тақрибан минг йил ўтгач барпо этилган». Аллоҳ ислоҳ қилсин.\n Абдуллоҳ ибн Муҳаммад ибн Хамис (вафоти: 1432 ҳ.). «Муъжам ал-Ямома», 1/264 («Ал-жубайла»). Биринчи нашр, 1398 ҳ.й. Амир Султон ибн Абдулазиз ҳисобидан чоп этилган.\n Доктор Эҳсон Сидқий ал-Амад, Кувайт Университетида Ислом тарихи ўқитувчиси, араб муаррихлари уюшмаси аъзоси. «Ҳаракату Мусайлима ал-Ҳанафий», 63-бет. «Ал-одоб» факултети йилномаси, ўнинчи йилнома, 1409 ҳ.й.\n Маҳмуд ал-Марокибий қаламига мансуб «Ҳақиқат машҳад раисат ад-девон» мақоласи. «Ат-тавҳид» журнали, 426-сон, 66-68 бетлар. Жумода ал-охира, 1428 ҳ.й.\nAvvalgi maqolaLIVE: Савол-жавоблар | 30.06.2021\nKeyingi maqola Чақалоққа оид ҳукмлар (19): Ақиқада ўғил ва қиз ўртасидаги тафовут ва уламоларнинг бу борадаги ихтилофи


КИМЛАР РЎЙХАТГА ОЛИШ ИШЛАРИДА ИШТИРОК ЕТАДИ? Шунингдек\nГлавная / Шунингдек / КИМЛАР РЎЙХАТГА ОЛИШ ИШЛАРИДА ИШТИРОК ЕТАДИ?\nШунга қарамай, тадбирга, биринчи навбатда, Давлат статистика қўмитаси ва унинг вилоят, шаҳар ва туман бо‘лимлари ходимлари, статистика йўналишида таҳсил олаётган талабалар, магистрлар, шунингдек, таянч докторантлар жалб етилиши мақсадга мувофиқ. Боиси, шахсга доир маълумотларни йиғиш жараёнида аҳолини рўйхатга олиш дастурида белгиланган саволлар рўйхатига риоя етиш, уларнинг мазмуни бузилишига йўл қўймаслик, респондентга ишнинг мақсадини тўғри етказа олиш ва шу орқали олинадиган маълумотларнинг тўғрилигига, уларнинг махфийлигини таъминлаш ва уларнинг мазмунини ошкор қилинмаслигига айнан рўйхатга олувчи ходимлар бевосита масъул саналадилар.\nРеспондентлар томонидан яшаб турган хонадонида (жойида) рўйхатдан ўтишни истамаслик ёки саволларга жавоб беришни рад етганлик ҳолатлари юзага келиши мумкин. Бундай ҳолатларда рўйхатга олувчи ҳодимдан маълум даражадаги псиҳологик кўникма ва тажриба талаб етилади. Вазиятни тўғри баҳолаш орқали ушбу шахсларга доир маълумотлар рўйхатга олувчи ходимлар томонидан фуқароларнинг ўзини ўзи бошқариш органларидаги ёки маҳаллий давлат ҳокимияти органларидаги мавжуд маълумотлар асосида тўлдирилади.\nАҳолини рўйхатга олишга тайёргарлик кўриш ва уни ўтказишга жалб қилинган шахсларнинг меҳнатига ҳақ тўлаш белгиланган тартибда амалга оширилади.\nХоразм вилояти статистика бошқармаси Рўйхатга олиш жараёнларини ташкил етиш ва ўтказиш бўлими етакчи мутахассиси.


Миржалол Қосимов: "Рўзиқул Бердиев мени футбол ўйнашга чақирмагани учун жароҳат олди" / CHAMPIONAT.asia\n19:43ФИФА собиқ рефериси Моуринью туфайли фаолиятини якунлашга қарор қилганини айтди 0 19:28Асрор Алиқулов: "Бугунги ўйинга стандарт вазиятлар бўйича ишлагандик" 0 19:23Тимур Турдиев: "Голларни ўз хатоларимиз эвазига ўтказиб юбордик" 0 19:22"Хоразм" Янгиердан ғалаба билан қайтмоқда. "Шўртан" сўнгги дақиқаларда ғалабани қўлдан чиқарди 1 19:14Артур "Феррари"да автоҳалокатга учради 1 19:08ОФК кубоги-2021. "Моҳун Баган" жамоаси "Марказий" стадионга етиб келди 5 19:01ОФК кубоги-2021. "Насаф" "Марказий" стадионга етиб келди 6 18:52ОФК кубоги. "Насаф" - "Моҳун Баган". Асосий таркиблар маълум 22 18:47Olamsport: Жамоавий спорт турида ЖЧга чиқишга яқинмиз, Маҳмуд Мурадов лигаси турнирининг санаси аниқ ва бошқа хабарлар 0 18:31Клублар ўртасидаги ЖЧ финалини Рио-де-Жанейро қабул қилиши мумкин 2 18:30ОФК кубоги - 2021. "Насаф" - "Моҳун Баган". Жамоаларнинг кийиниш хонасидан суратлар 7 18:10"Барселона" собиқ ўйинчиси Паулиньо эркин агентга айланди 3 18:0660 ёшли Суринам вице-президенти КОНКАФАФда "Интер Моэнготапоэ" сафида ҳаракат қилди: у асосий таркибда майдонга тушди ва 54-дақиқада захирага олинди 7 17:52Спортчилар ижтимоий тармоқларда (25+2) 0 17:47Омар Моманидан карикатура: Ромео Бекхэм профессионал футболда дебют қилди 0\nМиржалол Қосимов: "Рўзиқул Бердиев мени футбол ўйнашга чақирмагани учун жароҳат олди"\n14 мар 22:23\nТеглар : АГМКМиржалол Қосимов\nОлмалиқнинг АГМК жамоаси Суперлиганинг иккинчи турида "Насаф" майдонига сафар уюштирди.\nМуросасиз кечган учрашувда томонлар 1:1 ҳисобида дуранг натижа қайд этди. Ўйиндан сўнг меҳмонлар бош мураббийи Миржалол Қосимов фикрларини билдириб ўтди.\n"Аввало ўзбек халқини яқинлашаётган наврўз байрами билан ўзимни ва жамоам номидан табриклайман. Бугун ҳақиқатдан ҳам майдонда бир-бирига мос жамоа ҳаракат қилди. Биринчи бўлимда "Насаф" яхши тўп тепди. Голдан ташқари яна хавфли вазиятлар яратди. Иккинчи бўлимда ўйин ташаббусини қўлимизга олдик. Менимча, биз учрашувнинг навбатдаги қисмида рақибдан яхшироқ ҳаракат қилдик. Натижада гол уриб ҳисобни тенглаштиришни уддасидан чиқа олдик. Умуман олганда дурангга мос ўйин бўлди. Фурсатдан фойдаланиб Рўзиқул Бердиевга соғлик тилайман. Мени футбол ўйнашга чақирмагани учун жароҳат олди (ҳазил маъносида). Гарчи жамоани бир нечта футболчи тарк этган бўлсада, захирадаги ёшлар ҳисобига кетганларнинг ўрнини тўлдира олди",- дея гап бошлади Миржалол Қосимов.\n- Жорий мавсумда фаворит сифатида кимни кўрсата оласиз?\n- Ўзбекларда: "Жўжани кузда санаймиз" деган ажойиб гап бор. Олдиндан гапиришни истамайман. Бу - футбол, унда ким омадли бўлса, ўша ғалаба қозонади. Мавсум давомида жароҳатлар ва бошқа йўқотишлар юз беради. 5-6та жамоа чемпионлик учун курашса керак.\n- Жамоадаги легионерлардан қай даражада кўнглингиз тўляпти?\n- Мураббийнинг кўнгли ҳеч қачон тўлмайди. Кўнгли тўлган куни футболни тугатиши керак. Чунки ўсишдан тўхтайди.\n- Ҳозирги таркиб билан АГМКнинг халқаро майдондаги имкониятларини қандай баҳолайсиз?\n- Саволингизни тушундим. Бизни апрель ойида "Ал Гарафа" билан ўйин кутмоқда. Мақсадимиз ОЧЛ гуруҳ босқичига йўлланма олиш. Чемпионат ўйинлари орқали тайёргарлик кўрамиз. Қолаверса бизда мавсум энди бошланди. Барчаси ўша куни майдонда ҳал бўлади. Ҳозирги қўл остимдаги шогирдларимга ишонаман. Таркибга бошқа футболчи жалб қила олмаймиз.\n- Трансфер ойнаси кеча ёпилди. Сизнинг режангизда бўлган, лекин жамоага олиб кела олмаган футболчи бўлдими?\n- Бусиз иложи йўқ. Хабарингиз бор, жамоамизни қишда тўққиз нафар футболчи тарк этди. Умумий олиб қаралганда таркибнинг 50-60 фоиз қисми ўзгарди. Кетганларнинг ўрнини имкон қадар тўлдиришга ҳаракат қилдик. Режамизда футболчилар бор эди. Аммо улар сир бўла қолсин.\nМиржалол Қосимов: "Майдонда бир-бирига муносиб жамоа тўқнаш келди" 5\nҲамиджон Актамов: "Бизга битта ғалаба керак" 4\n"Қизилқум" - АГМК 0:0. Highlights 0\nСуперлига. "Қизилқум" ўз майдонида АГМК билан дуранг ўйнади 18\nФакт! Миржамол Қосимов 662 кундан сўнг Суперлигада гол урди 11\nАГМКнинг 5 ўйинлик ғалабасиз серияси якунланган баҳсдан ГАЛЕРЕЯ 0\nИгорь Шквирин: "Кураш сўнгги турга қадар давом этади" 3\nАПЛ. Де Хеа 90+5-дақиқада пенальти қайтарган ўйинда МЮдан камбэк!\nСуперлигада суперсенсация! "Пахтакор" мавсумдаги илк мағлубиятини сўнгги ўриндаги "Андижон"дан қабул қилди


Ўзбекистон касаба уюшмалари Федерацияси раиси сайланди - 11.11.2020, Sputnik Ўзбекистон\nЎзбекистон касаба уюшмалари Федерацияси раиси сайланди\nФедерациясининг Vlll қурултойида Қудратилла Рафиқовнинг номзоди Оқсоқоллар Кенгаши томонидан тавсия қилинди. 11.11.2020, Sputnik Ўзбекистон\n17:52 11.11.2020 (янгиланди: 18:02 11.11.2020)\n© Пресс-служба Федерации профсоюзов УзбекистанаКудратилла Рафиков переизбран главой Федерации профсоюзов\n© Пресс-служба Федерации профсоюзов Узбекистана\nФедерациясининг Vlll қурултойида Қудратилла Рафиқовнинг номзоди Оқсоқоллар Кенгаши томонидан тавсия қилинди.\nТОШКЕНТ, 11 ноя — Sputnik. Қудратилла Рафиқов Ўзбекистон касаба уюшмалари Федерацияси раиси лавозимига бир овоздан сайланди. Бу ҳақда Касаба уюшмалари Федерацияси ахборот хизмати хабар қилди.\nФедерациясининг Vlll қурултойида унинг номзоди Оқсоқоллар Кенгаши томонидан тавсия қилинди.\n"Ўзбекистон касаба уюшмалари Федерацияси раиси этиб Қудратилла Мирсагатович Рафиков бир овоздан сайланди", - дейилган хабарда.\nОчиқ овоз бериш йўли билан ўтказилган сайловда Ўзбекистон бош вазири Абдулла Арипов ҳам иштирок этган.\nҚудратилла Рафиқов 2016 йил декабрида Ўзбекистон касаба уюшмалари Федерацияси раиси этиб сайланган эди. Унга қадар Федерацияси раиси лавозимида Танзила Норбоева ишлаб келаётган эди.\nРафиқов меҳнат фаолияти давомида қатор давлат ва жамоат ташкилотларида раҳбарлик лавозимларида ишлаган. 1993-1998-йилларда Ўзбекистон касаба уюшмалари Федерацияси Кенгаши раиси муовини, 1998-йилдан 2003-йилгача Жиззах вилояти касаба уюшмалари Кенгаши раиси лавозимида фаолият кўрсатган.


Ford 1,3 минг Mustang’ни бир жойда йиғиб жаҳон рекорди ўрнатди\n08:59 / 12.09.2019\nFord компанияси “Мустанг” машиналарининг тарихдаги энг йирик парадини уюштириб, янги жаҳон рекордини ўрнатди. Бельгиянинг Ломмелдаги синов полигонида 1326 та “Мустанг”ни йиғишга муваффақ бўлинган.\nРекорд тан олиниши учун парад иштирокчиларига муайян вақт давомида машиналар оралиғи 20 метрдан кам бўлмаган ҳолда колонна бўлиб юришлари керак бўлган. Шундан кейин машиналар махсус хореографик постановкада иштирок этишган.\nАввалги рекорд Мексикада 2017 йилда 970 та машина иштирокидаги ўрнатилганди.\nЛоммелдаги полигон 3,22 квадрат кимлометр майдонга эга. Турли йўл қопламаларини имитация қилувчи трассалар узунлиги 80 кмни ташкил қилади. Бу ерда Ford муҳандислари машиналарнинг тормоз тизими, рул бошқаруви ҳамда ҳаракатланувчи деталлари ишини текширишади.\nMustang қаторасига 4 йил дунёнинг энг оммабоп спорткари бўлиб келган. 2019 йилнинг биринчи ярмида ушбу машинадан Европада 5500 дона сотилган. Бу эса 2018 йилнинг шу даврига нисбатан 3,7 фоиз кўпроқни ташкил қилган. Сотилган машиналарнинг энг катта қисми айнан Бельгияга тўғри келади.\n17:50 / 07.11.2019\nССВ: Тошкент шаҳри 150та «Ford» русумли замонавий тез тиббий ёрдам реанимобиллари билан таъминланади\n18:05 / 21.06.2019\nFord Россиядаги заводларини сотувга қўйди\n23:28 / 07.05.2019\nТарихда энг кўп сотилган автомобиллар маълум қилинди\n22:20 / 26.03.2019\nFord Россияни тарк этиш ҳақида ўйламоқда


Пойтахтда янги кўргазма очилди - Номадлар,Турклар,Қозоқ одатлари ва анъаналари,Қозоғистон табиати | QazaqTV\nПойтахтда янги кўргазма очилди\nАёллар ҳуқуқларини ҳимоя қилиш – дунё миқёсидаги долзарб масала. Пойтахтда ўтказилаётган «У қиз» мусаввир аёллар кўргазмаси шу мавзуга бағишланган. Ташкилотчилар фикрича, кўргазма экспонатлари ёрқин келажакка ишончини йўқотмаган ва ўз фарзандларини жон-дилидан севадиган нозик жон эгалари ҳаётига бағишланган. Экспозициядан мақсад гендер тенгсизлиги, маиший зўравонлик ва аёллар ҳуқуқларини ҳимоя қилиш каби масалаларга эътибор қаратишдан иборат. Кўргазмада жами 9 нафар рассомнинг 50 та асари намойиш этилган.\nАйгерим Мажитхан, рассом, кўргазма куратори:\n- Бу ерда мен тайёрлаган, "Умр дарёси" деб аталган фотосуратлар туркуми намойиш қилинган. Мен ҳаётий масалаларга фалсафий жиҳатдан ёндашишга ҳаракат қиламан, дарё – фарзандларини тарбиялаш жараёнида аёл дуч келадиган турли чигал вазиятлар тимсоли. Кўргазма замонавий форматда, унда бирорта чегара қўйилмаган. Тасвирий санъат, турли буюмлардан тўпланган инсталляциялар, фотосурат ва газмоллардаги экспозициялар томошабин эътиборига тақдим этилган.


Росулуллоҳнинг нур сочувчи эканликлари (Шамоилул Мустафо) — KUKALDOSH.UZ\n07.03.2018 / - Ислом тарихи, Янгиликлар\nРосулуллоҳнинг нур сочувчи эканликлари (Шамоилул Мустафо)\nРосулуллоҳнинг нур сочувчи эканликлари\nНур ва зулмат бир-бирига зид ва ҳеч қачон иккиси бир жойда жам бўлмайди. Кўпинча, зулмат ақл ва тафаккурни эгаллаб, ҳақни идрок этиш ва оқибатни ўйлашдан тўсиб қўяди. Шу пайт бир турткига эҳтиёж пайдо бўлади. Бундай турки қалбларни уйғотиб, хоҳиш-истак ва рағбатларни қўзғайди. Шундан келиб чиқадиган бўлсак, нур хатоларни тузатиш, ёмонлик ва зарарлардан қутулиш йўлини ёритади. Ислом рисолати ҳам ҳаётни ислоҳ этиш учун мана шунга ўхшаш порлоқ нур бўлиб, у қутқариш, тузатиш, нажот, улуғлик ва буюкликни тиклаш воситасидир. Ҳидоят чироғи бу – Қуръондир. Унинг ёритиш воситаси – Росулуллоҳ соллаллоҳу алайҳи васалламдир. Аллоҳ таоло Бақара сурасида шундай деб марҳамат қилади: «Аллоҳ иймон келтирганларнинг дўстидир. Уларни зулматлардан нурга чиқарур. Куфр келтирганларнинг дўстлари тоғутлардир. Уларни нурдан зулматларга чиқарурлар. Ана ўшалар дўзах эгаларидир».\nАллоҳ таоло Ўз Набийсини улуғ нур, зиё сочувчи қуёш, дея тавсифлаб:\n«Ҳақиқатан сизларга Аллоҳ тарафидан нур ва очиқ-ойдин Китоб келди. У билан Аллоҳ Ўз розилигини истаганларни салом йўлларига бошлар ва уларни Ўз изни ила зулматлардан нурга чиқарар. Ҳамда тўғри йўлга ҳидоят қилар», дейди.\nЯъни, сизларга Аллоҳ тарафидан ҳақни юзага чиқарадиган, ноҳақликка барҳам берадиган нур – Муҳаммад соллаллоҳу алайҳи васаллам берилди. Чунки у зотнинг сўзи ва воситаси ила зулматлардан нурга чиқилади. У зот ўз сўзлари ва амаллари билан яхшиликка даъват этади. Яна сизларга ҳукмлари мукаммал ва бенуқсон, очиқ-ойдин мўъжиза бўлган Китоб – Қуръони карим берилди. Қуръон шариатнинг асоси, умматнинг низоми ва ҳаёт дастуридир. Агар инсон йўлдан адашса, илоҳий баён уни тузатиб, тўғри йўлга йўллайди. Агар уммат қоқилса, раббоний дастур унга ўзини ислоҳ этиш чорасини ўргатади. Аллоҳ таоло Аҳзоб сурасида пайғамбарининг хос вазифаларини тавсифлаб шундай марҳамат қилади:\n«Эй Набий, албатта, Биз сени гувоҳлик берувчи, хушхабарчи ва огоҳлантирувчи… Ва Ўз изни билан Аллоҳга даъват қилувчи ҳамда нур сочувчи чироқ қилиб юбордик».\nЯъни, Биз сени одамларнинг тасдиқлаган ёки инкор қилганликларига ҳамда ўтган барча пайғамбарлар ўз пайғамбарлик вазифаларини адо этганликларига гувоҳ бўлиш учун юбордик. Шунингдек, Аллоҳ таоло Нисо сурасида шундай деб марҳамат қилади:\n«Ҳар бир умматдан бир гувоҳ келтириб, сени уларнинг ҳаммасига гувоҳ қилиб келтирган чоғимизда ҳол қандоқ бўлур?»\nЯъни, Эй Муҳаммад, Биз сени итоат этганларга жаннат хушхабарини берувчи, итоат этмаган ёки қарши чиққанларни кутиб туражак дўзахдан огоҳлантирувчи, инсонлару жинларлардан иборат барча махлуқотни Аллоҳнинг динига, У Зотни севишга, изни билан Унга қурбат ҳосил қилишга даъват этувчи қилиб юбордик. Эй Муҳаммад, Биз сени ҳақ ва ботилни, ҳалол ва ҳаромни бир-биридан фарқлаб, гўзал хулқ билан бадхулқлик орасини ажратадиган бамисоли ёғду сочувчи чироқ қилдик.\nУ зот пок шариат, тўғри йўл, олий мартабалар ва баланд даражаларга элтувчи ёрқин ҳақиқатни баён этиш орқали Аллоҳга чақиради. У зотга энг афзал саловат ва мукаммал саломлар бўлсин!\nИлоҳий нур ҳамиша порлаб, ҳаёт уфқларини ёритиб туриши учун ҳидоят чироғи қилиб қўйилган Муҳаммад соллаллоҳу алайҳи васалламнинг қалби ҳикматга тўлдирилиб, шубҳа аралашмаган иймон билан тўлиқ насибадор этилди. У зотнинг ақлию қалбини кўзларни қамаштирувчи, сўнмас ва абадий нур билан равшан қилинди. Аллоҳ таоло Шарҳ сурасида шундай марҳамат қилади:\n«Сенинг кўксингни кенг қилиб қўймадикми? Ва сенинг юкингни енгиллатмадикми? Елкангни босиб турганни? Ва сенинг зикрингни юқори кўтармадикми?».\nМазкур оят муфассирлар томонидан турлича шарҳланган. Ибн Аббос розияллоҳу анҳумо: «Аллоҳ таоло у зотнинг қалбини Ислом нури билан кенг қилди», деб шарҳласа, Саҳл ибн Абдуллоҳ раҳматуллоҳи алайҳ: «Рисолат нури билан кенг қилиб қўйди», деб изоҳлайди. Ҳасан Басрий раҳматуллоҳи алайҳ: «Ҳукм ва илм билан кенг қилдик», деб тушунтиради.\nАйрим муфассирлар: «Одамлар ва шайтонлар озор бера олмасликлари учун турли васвасалардан покладик», деб тафсирлайди. Гўёки Аллоҳ таоло шундай демоқда: “Сенинг хатоларинг ва дилингни хира қиладиган барча камчиликларинг баҳридан ўтдик. Буларга нубувватдан олдин ёки жоҳилият вақтида юз берган адашиш, йўл қўйилган нуқсон ва ғафлатлар киради. Аммо пайғамбарликдан кейин сен хато ва гуноҳлардан маъсум(пок)лик мартабасидасан. Сенинг қадрингни нубувват, рисолат, шуҳрат ва обрў-эътибор бериб кўтардик. Қачон зикр қилинсам, Мен билан бирга зикр қилинасан. «Ла илаҳа иллаллоҳ, Муҳаммадур Росулуллоҳ» калимасида, азонда ва барча ҳолатларда номинг номим билан ёнма-ён туради”.\nАна шу маъноларнинг ўзи Пайғамбаримиз шаънларини юксакка кўтарилганидан далолатдир.\nАллома Қози Иёз раҳматуллоҳи алайҳи айтади: «Аллоҳ таоло бу суранинг оятларини келтириш орқали Ўз ҳузурида Набийси улуғ неъматларга сазоворлиги, олий мартаба эгаси ва шаъни улуғлигини таъкидлади. Чунки, у зотнинг қалбини иймон ва ҳидоят учун очиб қўйди. Илмни ва ҳикматни ўзида сақлаши учун кенглик ато этди. У зотни жоҳилият кирликлари юкидан халос этиб, жоҳилиятга хос бўлмағур одатларга нисбатан қалбида нафрат уйғотди. У зотга неъмат қилиб берилган динни барча динлардан устун ва афзал қилиб қўйди. Ўзи томонидан нозил қилинган оятларни инсониятга етказиши учун нубувват ва рисолат оғирлигини енгил қилди. Шунингдек, у зотнинг мартабаси улуғлигини, обрў-эътибори ва қадри баландлигини билдириб, муборак номини ўз номи қаторида бежиз зикр қилинмаслигини эслатди.\nАллоҳ таоло Пайғамбарини улуғлаши\nЎз ҳаётий тажрибам ва илмий фаолиятимдан келиб чиқиб айтадиган бўлсам, бирор шахс бошқа бирини Аллоҳ Ўз Набийси Муҳаммад соллаллоҳу алайҳи васалламни улуғлаганчалик улуғлаганини, ишонч билдирганчалик ишонч билдирганини, ҳимоя қилганчалик ҳимоя қилганини ва эҳтиётлаганчалик эҳтиётлаганини билмайман. Мана шундан ҳам Пайғамбаримизнинг улуғ ва бетакрор зот эканини билиб олса бўлади. Бунга асосий сабаб шуки, Аллоҳ таоло у зотдан рози бўлиб, номларини мангулик ва абадият дафтарига қайд этиб қўйиш, рисолатини тўлиқ қўллаб-қувватлаш, бутун инсониятни тўғри йўлга бошлаш ва бу йўлда етакчиликни беришни ирода қилганидир. У зот тарихда ўтган буюк ва машҳур шахсларнинг энг олдинги ўрнида туради. Бу ҳақиқатни ўзи мусулмон бўлмаган «Аввалги юзталик» номли китоб муаллифи ҳам ўз асарида қайд этгани ва тан олганини айтиб ўтмоқчимиз. Бундай эътироф ва тан бериш ана шундай улуғ пайғамбарнинг уммати бўлганимиз билан фахр-ифтихор қилиш, у зотга Аллоҳнинг муҳаббатидан кейинги ўринда турадиган чин муҳаббат қўйишга, ҳатто ўзимиз, болаларимиз, ота-онамиз ва барча инсонлардан афзал кўришга ундайди. Қуйида Аллоҳ таоло Ўз Набийсини улуғлаб, қай даражада шарафлаганига бир қанча мисоллар келтирамиз.\nАллоҳ таоло Ўз Росулига итоат қилишни Ўзига итоат қилиш билан баробар ўринга қўйди. Аллоҳ таоло Нисо сурасида шундай марҳамат қилади: «Ким Росулга итоат қилса, Аллоҳга итоат қилган бўлур». Оли Имрон сурасида: «Сен: «Агар Аллоҳга муҳаббат қилсангиз, бас, менга эргашинг. Аллоҳ сизга муҳаббат қилади ва сизларнинг гуноҳларингизни кечирур», деб айт. Аллоҳ Ғофур ва Роҳимдир», деган. Мазкур оятлар нозил бўлганда айрим кофирлар тилига эрк бериб: «Насронийлар Исони илоҳ қилиб олишгандек биз ҳам Муҳаммадни илоҳ қилиб олишимизни истаяпти», деган уйдирмани тўқиб чиқаришди. Шунда Аллоҳ таоло Оли Имрон сурасидаги: «Аллоҳга ва Росулига итоат қилинг. Бас, ортга қайтсангиз, Аллоҳ, шубҳасиз, кофирларга муҳаббат қилмас» деган оятни нозил қилди. Мазкур оятда Аллоҳ таоло Ўз Росулига эргашишни алоҳида таъкидлаб, унга итоат этишни Ўзига итоат баробарига қўйиши ҳабиб зотнинг қадрини кўтариб, мақомини янада юксалтиради. Шу баробарида у зотга эргашишдан бош тортганларни асло ёқтирмаслигини айтиб, олдиндан огоҳлантирди.\nБир хатиб Набий соллаллоҳу алайҳи васалламнинг ҳузурларида: «Ким Аллоҳ ва Унинг Росулига итоат қилса, ҳақиқатан ҳам тўғри йўлдан борибди. Ким икковига итоат қилмаса, шубҳасиз адашибди», деди. Набий соллаллоҳу алайҳи васаллам унга: «Сен қавмнинг ёмон хатиби экансан, тур», дедилар. Яъни, сен Аллоҳга беодоблик қилдинг, деган маънода, тур бу ердан жўна, деганлар. Абу Сулаймон Хаттобий роҳматуллоҳи алайҳ айтади: «Набий алайҳиссалом хатибнинг икки исмни бир замир(кўрсатиш олмоши)да жам қилганини ёқтирмаганлар. Чунки Аллоҳ ва Росулнинг сўзларини бир замирда келтирилса, Росулуллоҳни Аллоҳга тенглаштиришга ўхшаш ҳолат юзага келади». Лекин шуни таъкидлаш керакки, бирон кишининг тўғри ёки хато йўл тутганини аниқлашда иккиси-Аллоҳ ва Расулига бўйсуниш ва бўйсунмаслик бир-биридан ажралмасдир. Аллоҳ таолонинг «Аллоҳ ва Унинг Росули, агар улар мўмин бўлсалар, Уни рози қилмоқлари ҳақлироқдир» деган сўзида ҳам шунга ишора бор.\nМазкур оятда Аллоҳ ва Росул сўзларини ўз зимнига олувчи «уни» кўрсатиш олмоши бирлик шаклда келтирилган. Аслида Аллоҳ таолонинг мартабаси жамики мавжудотлар мартабасидан таққослаб бўлмайдиган даражада улуғ ва олийдир. Аммо Аллоҳнинг номидан кейин зикри келтирилган ҳар бир нарсанинг мақоми кўтарилади ва шарафи янада ошади. Аллоҳ ва Унинг Росули сўзларини бир замир (кўрсатиш олмоши) да келтирмаслик мустаҳаб ва одоб бўлса-да, аммо таъқиқ даражасида бутунлай ман этилган эмас. Бунга Имом Нававийнинг айтган қуйидаги сўзлари далил бўлади: «Тўғрироғи, Хатибга мақсадни очиқ баён қилмагани, ишора ва рамзий ифодалардан четланмагани учун эътироз билдирилиб, сўзини инкор этилди. Аммо бундан икки исмни бир замирда жамлаш ножоиз деган маъно чиқмайди. Чунки бир қанча ўринларда шунга ўхшаш ҳолатни кўриш мумкин. Шулардан бири Росулуллоҳ соллаллоҳу алайҳи васалламнинг: «Аллоҳ ва Унинг Росули – иккисидан бошқа барчадан севимлироқ бўлмагунча…» маъносидаги ҳадисларидир.\nАллоҳ таолонинг Набий соллаллоҳу алайҳи васалламга салавот йўллаши ҳам улуғлашига далолат қилади. Аллоҳ таоло Аҳзоб сурасида айтади:\nАгар саловат Аллоҳ тарафидан бўлса, у раҳматни, фаришталар томонидан айтилса, истиғфорни, одамлар томонидан айтилса, у дуони билдиради. Абул Олия ва Ҳасан Басрий роҳимаҳумаллоҳ Фотиҳа сурасидаги «Бизларни тўғри йўлга бошлагин» маъносидаги оятни Росулуллоҳ соллаллоҳу алайҳи васаллам, у зотнинг аҳли байтлари ва саҳобалари, дея тафсир қилишган. Шу сурадаги «Сен неъмат берганларнинг йўлига» маъносидаги ояти каримани Абдурраҳмон ибн Зайд раҳимаҳуллоҳ юқоридагидек Росулуллоҳ алайҳиссалом ва у зотнинг саҳобалари, деб тафсир қилган. Абу Абдурраҳмон Суламий «Батаҳқиқ, узилмайдиган мустаҳкам тутқични ушлабди» деган оятдаги мустаҳкам тутқични Муҳаммад соллаллоҳу алайҳи васалламдир, деб келтиради. Бошқа муфассирлар «узилмайдиган мустаҳкам тутқич» ни Ислом дини ёки шаҳодат калимаси, деб шарҳлашади. Шунингдек, Саҳл ибн Абдуллоҳ Тустарий раҳматуллоҳи алайҳ «Агар Аллоҳнинг неъматларини санасангиз, саноғига ета олмассизлар» оятидаги «неъмат» сўзини Муҳаммад соллаллоҳу алайҳи васаллам номи билан боғлиқ ҳолда тушунтириб, бу ўринда Аллоҳ таоло у зотни бизга инъом қилганини эслатмоқда, деган.\nКўпчилик муфассирлар Зумар сурасидаги : «Рост (сўзни) келтирган ва уни тасдиқ қилган эса, ана ўшалар тақводорлардир» маъносидаги оятни шарҳлаганда, Муҳаммад соллаллоҳу алайҳи васаллам тўғрисида сўз бораётганини келтиради. Чунки у зот тўғри сўз ва ҳақни олиб келганлар, дейишган. Айрим муфассирлар айнан Росулуллоҳ соллаллоҳу алайҳи васаллам ҳақни ва тўғри сўзни тасдиқлашларини таъкидлаб, исми мавсуланинг такрор келтирилмаслигининг ўзи ҳам бу фикрни қувватлаб турибди, дейишган. Мужоҳид раҳматуллоҳи алайҳ Аллоҳ таолонинг: «Ахир, Аллоҳнинг зикри билан қалблар ором топмасми?» деган сўзини Муҳаммад соллаллоҳу алайҳи васаллам ва у зотнинг саҳобалари, деб шарҳлайди. Яъни, у зот билан саҳобалари томонидан ривоят қилинадиган шаръий ҳукмларга тегишли маълумотлар ва ишончли ҳужжат-далиллар қалбларга ором ва кўнгилларга сакинат беради. Қарангки, Росулуллоҳ билан саҳобаларини эслашнинг ўзиёқ қалбларга қанчалик хотиржамлик ва роҳат бағишлайди. Зотан, солиҳ зотлар зикр қилиниб, ёдга олинганда Аллоҳнинг раҳмати тушади. Аллоҳнинг раҳмати тушганда қалбларни ўзгача ҳузур-ҳаловат чулғаб олишини бир ўйлаб кўринг. Аллоҳ таоло Росулини яхши кўргани, улуғлаганига то умрларининг охирига қадар турли азият ва зарарлардан сақлагани очиқ-ойдин ҳужжат бўла олади. Аллоҳ таоло Моида сурасида шундай деб марҳамат қилади: «Аллоҳ сени одамлардан сақлайди».\nҲотамул анбиё Муҳаммад ибн Абдуллоҳ соллаллоҳу алайҳи васалламга шунга ўхшаш турли иззат-икромлар кўрсатилганини бирма-бир айтаверсак асло тугамайди. Бу эса Пайғамбаримизнинг мартабалари ниҳоят даражада улуғлиги, инсониятга тенги йўқ рисолатни етказгани ва Аллоҳ у зотдан бу дунё ва у дунёда тўлиқ рози бўлганига қатъий далилдир. Чунки бу рисолат Қиёматгача боқий туради ва илоҳий рисолатлар ичида энг охиргиси бўлиб қолади.\n Моида сураси, 16-оят.\n Аллоҳ таоло у зотнинг қалбларини етук ҳикмат, ҳаёт ва барча инсонлар учун зарур бўлган фойдали илм билан тўлдирган.\n 31-оят. Аллоҳ таоло Ўз муҳаббатига эришиш учун Росулига эргашишни шарт қилди. Бошқача айтганда, Аллоҳнинг муҳаббатига сазовор бўлиш учун шундан бошқа йўл йўқ. Фақат Росулуллоҳ алайҳиссаломнинг изларидан бориш орқали мақсадга эришилади.\n Ибн Мунзир Қатода ва Мужоҳиддан риаоят қилган.\n Имом Муслим, Абу Довуд ривоят қилган. Насоий «Амалул явми валлайлаҳ» китобида келтирган.\n Тавба сураси, 62-оят.\n Бирлик шаклда бўлса ҳам, ҳар иккисини қамраб олади. Оят Аллоҳ ва Унинг Росулига итоат этишни ва ҳар иккисини рози қилишни бир хил маънода тушуниш кераклигини баён қилган.\n Фотиҳа сураси, 6-оят.\n Бақар сураси, 256-оят.\n Иброҳим сураси, 34-оят.\n Раъд сураси, 28-оят.\nАбу Дардо розияллоҳу анҳу (2-қисм)


ЎзА - Тошкентда яна битта кичик саноат зонаси ташкил этилади\nТошкентда яна битта кичик саноат зонаси ташкил этилади\n11.10.2017 17:42 Чоп этиш версияси\nПойтахтимиздаги «AOKS Plus Business» масъулияти чекланган жамияти ҳудудида яна бир кичик саноат зонаси фаолияти йўлга қўйилади. Умумий майдони 5,1 гектарни ташкил қиладиган мазкур ҳудудга Учтепа кичик саноат зонаси номи берилди. Бу ҳақда Ўзбекистон Республикаси Вазирлар Маҳкамасининг 2017 йил 7 октябрдаги «Тошкент шаҳар Учтепа туманида кичик саноат зонасини ташкил этиш тўғрисида»ги қарорида келтирилган.\nҲужжатга мувофиқ, Тошкент шаҳар туманлараро иқтисодий судининг қарори билан Тошкент шаҳар, Учтепа тумани, Чилонзор-26 мавзе, 36-уй манзилида жойлашган «AOKS Plus Business» МЧЖ (собиқ «Сигнал» илмий-ишлаб чиқариш бирлашмаси) бино ва иншоотлари Тошкент шаҳар ҳокимлигига берилади.\nПойтахт ҳокимлиги бир ой муддатда Учтепа кичик саноат зонаси дирекциясини ташкил этиб, унга юқори малакали мутахассисларни жалб этиши лозим. Бундан ташқари, икки ой мобайнида ҳокимлик манфаатдор тижорат банклари билан биргаликда янги саноат зонаси ҳудудидаги инвестиция лойиҳаларини амалга ошириш бўйича тармоқ жадвалларини ишлаб чиқиши зарур.\nҲозирги пайтда Тошкент шаҳрида Юнусобод, Сергели ва Яккасарой туманларидаги фойдаланилмаётган корхоналар негизида ташкил этилган кичик саноат зоналари муваффақиятли фаолият юритмоқда. Уларнинг ҳудудида тўқимачилик, кимё, озиқ-овқат, электротехника маҳсулотлари, мебель, замонавий қурилиш материаллари ҳамда ички ва ташқи бозорда харидоргир бўлган бошқа тайёр маҳсулотлар ишлаб чиқарувчи 513 кичик корхона фаолият кўрсатмоқда.\n2016 йилда мазкур корхоналар томонидан 1,1 триллион сўмлик маҳсулот ишлаб чиқарилган, 140 миллион доллардан ортиқ қийматдаги товарлар экспорт қилинган, 11 мингдан ортиқ янги иш ўрни яратилган.\nДавлатимиз раҳбарининг шу йил 18 майдаги «Тошкент шаҳрида кичик саноат зоналарини ташкил этиш тўғрисида»ги қарорига мувофиқ, Мирзо Улуғбек, Олмазор, Миробод, Чилонзор ҳамда Бектемир кичик саноат зоналари ташкил этилиши белгиланди.\nКичик саноат зоналари ҳудудидаги ишлаб чиқариш майдонлари ва ер участкалари тадбиркорлик субъектларига 10 йилга ижарага берилади. Лойиҳаларнинг ўз вақтида бажарилиши, солиқ ва бошқа мажбурий тўловларнинг вақтида тўланиши сингари талабларга қатъий риоя этган тадбиркорлик субъектларига ушбу муддат янада узайтирилиши билан бирга ижара тўловида ҳам қатор имтиёзлар тақдим этилади.\nТаъкидлаш керакки, кичик саноат зоналарида тадбиркорлик субъектларига зарур шарт-шароитларни яратишга алоҳида эътибор қаратилган. Кичик саноат зоналари иштирокчиларига давлат хизматлари мазкур ҳудудларда ташкил этиладиган тадбиркорлик субъектларига «ягона дарча» тамойили асосида давлат хизматлари кўрсатиш бўйича ягона марказлар томонидан кўрсатилади. Тадбиркорларга ўз маҳсулотларини экспорт қилишда кўмаклашиш мақсадида кичик саноат зоналари ҳудудида Кичик бизнес ва хусусий тадбиркорлик субъектлари экспортини қўллаб-қувватлаш жамғармасининг ваколатхоналари ташкил этилади.\nКичик саноат зоналаридаги тадбиркорлик субъектларининг электр энергияси, табиий газ ва бошқа турдаги коммунал хизматлар билан узлуксиз таъминланишида «Ўзбекэнерго» акциядорлик жамияти, «Ўзтрансгаз» акциядорлик компанияси ва Тошкент шаҳар ҳокимлиги раҳбарлари шахсан жавобгарлиги кўзда тутилган.\nМухтасар айтганда, ташкил этилаётган Учтепа кичик саноат зонаси тадбиркорлик субъектларини қўллаб-қувватлашни янада кенгайтириш бўйича амалга оширилаётган чора-тадбирларнинг яна бир амалий ифодаси бўлиб хизмат қилади.


Эркин микрофон - Ҳокимлар халққа ўлпон солмоқда\n13 апрел 2021, Тошкент вақти: 09:49\nЖиззахнинг Бахмалидан сим қоққанлардан бири¸ туман ҳокими хонадон бошига мажбуран 40 минг сўм солиқ солаëтганидан шикоят қилади.\n“Ҳокимга 40 минг сўмдан”\nЖиззах вилояти Бахмал туманининг Гулбулоқ қишлоғидан қўнғироқ қилган суҳбатдошимиз туман ҳокимининг фармони билан электр токи учун ҳар бир хонадондан квитанциясиз 40 минг сўмдан пул йиғилаётгани ҳақида хабар берди:\n- Бизнинг Бахмал туманида шунақа воқеалар бўлаяптида. Район ҳокими 10 кун¸ ҳафталардан бери халқни мажбурлаб¸ қийнаб 40 мингдан пул олаяпти.\n- Свет учун. Ҳар бир хонадонга ҳар ойига 42 мингдан мажбурий қилаяпти.\nОзодлик: Пулини тўлаган бўлсин¸ қарзи бўлсин фарқи йўқми?\n- Фарқи йўқда. Монтëрлар¸ муаллимларни мажбур қилаяптида.\nОзодлик: Нима дейди улар келиб?\n- 40 мингдан тўлайсан¸ мажбур дейди. Квитанция йўқ. “Квитанцияси йўқ. Почтага тўлаймиз” десак¸ “Почтага бермайсан. Агар почтага 40 минг берадиган бўлсанг¸ монтëрларга 100 мингдан берасан” дейди. Талончилик бўлаяптида. Халқни қўрқитиб мажбур қилаяпти ана шулар.\nОзодлик: Халқ “Бермаймиз. Бор тошингни тер” демайдими?\n- Бор¸ деган билан ҳафталаб светни узиб ташлайди. Қишлоқма қишлоқ узаяптида. Пулни йиғиб олгандан кейин светни ëқаяпти. Халқни қўрқитаяпти. Мажбур қилаяпти. “Ерингни йўқ қиламан. Ерларини ўчириб ташла¸ қирқиб ташла” дейди. Пособие¸ пенсияларни бермаяпти. Ўзи пенсия¸ пособиеларни уч ойлаб бермайди. Ҳокимга нима қилаяпсан дейдиган одам йўқда.\nОзодлик: Бу пулни улар ким учун деяпти?\n- Улар ҳоким учун дейди. “Ҳоким бизни мажбур қилаяпти” дейди.\nОзодлик: Ҳокимнинг исм-фамилияси нима?\nОзодлик: Демак¸ Абдуллаев учун 40 минг сўмдан.\n- Унинг ўзи бўшайдиган вақти келди.\nОзодлик: Ўзи свет борми? Бўладими?\n- Бир суткада уч-тўрт соат свет бўлади.\nОзодлик: Ҳозир ҳамми?\n- Ҳозир ҳам йўқ свет. Бир суткада уч-тўрт соат свет ëқади. Қишларда ҳам шунақа.\nОзодлик: Бу емаган сомсага пул тўлаш эканку.\n- Худди шундай бўлаяпти. Бир йилга 120 мингдан шартнома тузган. Шу шартномадан ташқари ҳар ойига 40 мингдан тўлайсан деяпти. Мажбур қилаяпти.\nОзодлик: Бу ҳоким ҳеч тўймас эканми халқнинг охирги пулларини йиғиб олса.\n- Ким билади энди ҳоким йиғиб олиб бошқа ишга ўтиб кетадими. Вақти тугади унинг. Шунинг учун ҳозир халқни қўрқитиб пенсия¸ пособиелардан мажбур қилиб олаяпти¸ дейди бахмаллик суҳбатдош.\n“Ногироннинг пенсияси ҳам пластик карточкада”\nҚашқадарёнинг Миришкор туманидан қўнғироқ қилган навбатдаги суҳбатдош биринчи гуруҳ ногирони эканлигини, бироқ пенсиялар пластик карточкаларга ўтказилаётгани ўзи кабилар ҳаëтида ниҳоятда ноқулайлик туғидираётгани ҳақида гапирди:\n- Мен ўзим кўз бўйича биринчи гуруҳ ногирониман. Кўчага чиқмайман. Ҳовлида юраман айланиб. Пенсиялар пластик бўлиб кетди. Каримов нега шундай қилди экан¸ демоқчиман. Келиб¸ бир хабар олса¸ дейманда. Икки ойдан бери бизда пластикда. Мен ўзим бир жойга бора олмасам. Буни ҳам 20 фоизга пул қилиб берамиз деяпти. Иложи йўқда энди. Ўзим бир ерга бора олмасам. Шуни сизларга айтмоқчи эдим. Уч йилдан бери газ ҳам йўқ. Қишда қийналамиз. Свет бир суткада тўрт соат ëнади. Уни ҳам кундузи ëқади. Кечаси йўқ. Каримов президент шуни бир Миришкорга келиб текшириб кўрса демоқчи эдимда. Ўзи билса керак ëки билса ҳам билмасликка оладида¸ дейди миришкорлик суҳбатдош.\n“Уч ойдан буён пенсиясизман”\nҚорақалпоғистоннинг Қораўзак туманидан қўнғироқ қилган Сандибек эса, қариялар уч ойдан буён пенсиясиз қолаётгани ҳақида гапиради:\nСандибек: Нафақа пул тўхтаб қолди. Ухлаб қолди Ўзбекистон.\nОзодлик: Сиз пенсия оласизми?\nСандибек: Йўқ¸ мен олмайман. Уйда икки киши олади. Онам олади онам.\nОзодлик: Қанча бўлди берилмаëтганига?\nСандибек: Уч-тўрт ой бўлди. Берадигани ўзи 80 минг. Уни ҳам бермаяпти.\nОзодлик: Уч ойдан бери бирор тийин олгани йўқми?\nСандибек: Йўқ¸ олгани йўқ.\nОзодлик: Нима учун бермаëтганини бориб сўрадингларми?\n- Пул йўқ деяпти¸ дейди Сандибек.\nФарғона вилоятининг Бешариқ туманидан бўлган Исломжоннинг айтишича, туманда тиббий хизмат кўрсатиш ҳолига маймунлар йиғлайди. Агар одамнинг пули бўлмаса, жарроҳлик столида бемалол оёқни узатиб жон бериши мумкин:\nИсломжон: Бешариқ туманида докторлар фаолияти жуда суст. Паст даражада. Юқумли касалликлар институти дегани бор. Ўша ерга борсангиз¸ дарвозасини бекитиб қўяди. Жарроҳлик столига борсангиз¸ движок топиб кел дейди. Операция хонасида нарсалари туради¸ свет йўқ. Жуда суст. Тараққиëт этмаяпти умуман. Шошилинчда дори-дармон давлат томонидан қилиниши керакку. Улар қўлингизга бир варақ дори-дармон ëзиб беради. Қачон дори-дармон олиб келсангиз¸ ўшанда қарайди.\nОзодлик: Касалхонага ëтсангиз¸ бошқа докторлар қарайдими?\nИсломжон: Ҳозир ҳамма ëқ пул. Пулингиз бўлса¸ қарайди. Пулингиз бўлмаса¸ тузалишингизни Худодан тилаб ëтаверасиз. Докторлардан нажот йўқ.\nОзодлик: Ўзбекистонда тиббий хизмат бепулку.\n- Қанақа бепул. Ҳаммаси порахўрлик бўлиб кетган¸ дейди Исломжон.\n“Гулнора бир кун келиб кетмон чопсин!”\nРоссияда ишлаётган хоразмлик Саодатнинг айтишича, агар ўзбекистонлик аёлнинг уйида тинчи ва бўлса ва турмуши яхши бўлса у ҳеч қачон муҳожирлик қисматини танламайди.\nСаодат: Қачонгача бизлар шундай қийналиб юрамиз ака?\nОзодлик: Сиз қаердан телефон қилаяпсиз?\nСаодат: Мен Волгограддан телефон қилаяпман.\nСаодат: Ўзбекистон Хоразмданман.\nСаодат: Ажойиб. Узингиз ëхшими?\nОзодлик: Раҳмат. Нимага қийналиб юрамиз деяпсиз? Нима бўлди?\nСаодат: Бизлар қачонгача шунақа қилиб бировларнинг қули бўлишимиз керак? Қачонгача аëл киши бўлиб бировларнинг молини боқамиз? Бизнинг юртимизда қачон тинчлик¸ осойишталик¸ қачон қўлимизни қаерга узатсак етадиган бўлади? Муҳаммад ака қайси тарафга қараб ўтирибди мен билмайман. Қачонгача бизлар шунақа қилиб қийналиб юришимиз керак? 20 йил бўлди қийналамиз. Мен ҳамма эшиттиришларингизни эшитаман. Юрагимдан йиғлаб ëниб кетаман. Қачонгача шунақа юришимиз керак? Волгоградга келиб аëлларнинг хор-зор бўлиб юрганини бир кўрсангиз эди.\nОзодлик: У ерда ўзбекистонлик аëллар кўпми?\nСаодат: Вообше кўп. Ҳозир мана иссиқ келди деб далада иш бошланаяпти. Хоразмдан бу ерга 7000 рубл билан олиб келишади. Муҳаммад ака қаерга қараб ўтирибди?\nОзодлик: Муҳаммад ака деб Муҳаммад Солиҳни айтаяпсизми?\nСаодат: Ҳа. Мен жуда яхши танийман. Мен ҳам озгина сиëсатларга аралашганим учун Ўзбекистонга бора олмайман. Бизларнинг ҳам шу ўтирганимиз етар энди. Бизлар ҳам бошлашимиз керак.\nОзодлик: Баъзилар “Ўзбекистонлик аëллар четга бориб нима қилади? Ўзимизда ишласа иш бор. Тирикчилик қилса бўлади” дейишадику.\n- Нерда тирикчилик бормиш ака? Қайси иплос айтади у гапни? Аëл киши бир нарсага муҳтож бўлмаса¸ ҳеч қачон ўз юртини ташлаб¸ фарзандини ташлаб¸ оиласини ташлаб ҳеч қачон четга чиқмайди. Сиз ўзингиз ўйланиб кўринг. Ҳамма нарса бўлса¸ нима учун хотин-қизлар фоҳишалик қилишга ҳам рози? Шуларни ўйламайдими бу Каримов. Гулнора дегани бир марта келиб далада бир кун¸ бир соат ишласа бўлмайдими? Шунда билади бизнинг ўзбек аëлларнинг нима учун ташқарига чиқиб юрганини¸ дейди Саодат.


Австрияда парламент сайловлари ниҳоясига етмоқда.\nУнда асосий кураш социал-демократлар ва мамлакатнинг ҳозирги канцлери Вольфганг Шюсселнинг халқ партиялари ўртасида бўлди. Олиб борилган сўровлар бу партияларнинг ҳар бирини таҳминан 37 фоиз сайловчи қўллаб-қувватлашини кўрсатмоқда. Шунингдек, мамлакатнинг 183 ўринлик парламентидан мўтадил ўнг қанот кучлар ҳам жой эгаллашлари мумкин. Аммо сўнгги пайтларда Озодлик партиясининг халқ орасидаги обрўси сезиларли тушган. Булардан ташқари, депутатлик курсилари учун яшиллар партияси ҳам даъвогарлик қилмоқда.


Ўзбекистон тожик-қирғиз чегарасидаги тўқнашувларни дарҳол тўхтатишга чақирди - 29.04.2021, Sputnik Ўзбекистон\nЎзбекистон юзага келган вазиятни имкон қадар тез муддатда ҳал қилиш учун ҳар томонлама ёрдам кўрсатишга тайёр эканини билдирган. 29.04.2021, Sputnik Ўзбекистон\nТОШКЕНТ, 29 апр — Sputnik. Ўзбекистон Ташқи ишлар вазирлиги Қирғизистон-Тожикистон чегарасидаги тўқнашувлар юзасидан баёнот билан чиқди.Баёнотда таъкидланишича, Қирғизистон-Тожикистон давлат чегарасида вазиятнинг кескинлашиши ва бунинг икки томондан ҳам жабрланишларга сабаб бўлгани тўғрисидаги хабарлар Ўзбекистонда жиддий хавотир уйғотган.Вазирлик бугунги кунда барча масалалар ва мавжуд муаммолар Марказий Осиёнинг биродар халқларига хос бўлган кўп асрлик дўстлик, яхши қўшничилик ҳамда шериклик муносабатлари руҳида музокаралар ва маслаҳатлашувлар йўли билан ҳал қилиниши зарурлигини қайд этган.Ўз навбатида, Ўзбекистон юзага келган вазиятни имкон қадар тез муддатда ҳал қилиш учун ҳар томонлама ёрдам кўрсатишга тайёр эканини билдирган.Эслатиб ўтамиз, 29 апрел куни Қирғизистон-Тожикистон чегарасида навбатдаги можаро юзага келди. Можара отишмаларга айланиб кетган. Унда яралаганган бор. Қирғизистон ССВ бир киши ҳалок бўлганини ҳақида хабар қилди. Икки мамлакат тўқнашувлардаги айбни бир-бирига ағдармоқда.\nқирғиз-тожик чегараси, тив, ўзбекистон\n17:27 29.04.2021 (янгиланди: 17:35 29.04.2021)\nЎзбекистон юзага келган вазиятни имкон қадар тез муддатда ҳал қилиш учун ҳар томонлама ёрдам кўрсатишга тайёр эканини билдирган.\nТОШКЕНТ, 29 апр — Sputnik. Ўзбекистон Ташқи ишлар вазирлиги Қирғизистон-Тожикистон чегарасидаги тўқнашувлар юзасидан баёнот билан чиқди.\nБаёнотда таъкидланишича, Қирғизистон-Тожикистон давлат чегарасида вазиятнинг кескинлашиши ва бунинг икки томондан ҳам жабрланишларга сабаб бўлгани тўғрисидаги хабарлар Ўзбекистонда жиддий хавотир уйғотган.\n“Томонларни тўқнашувларни зудлик билан тўхтатиш, вазиятни барқарорлаштириш бўйича биргаликдаги чораларни кўриш ва кескинликнинг янада ортишига олиб келиши мумкин бўлган ҳаракатлардан тийилишга чақирамиз” - дейилади ТИВ хабарида.\nВазирлик бугунги кунда барча масалалар ва мавжуд муаммолар Марказий Осиёнинг биродар халқларига хос бўлган кўп асрлик дўстлик, яхши қўшничилик ҳамда шериклик муносабатлари руҳида музокаралар ва маслаҳатлашувлар йўли билан ҳал қилиниши зарурлигини қайд этган.\nЎз навбатида, Ўзбекистон юзага келган вазиятни имкон қадар тез муддатда ҳал қилиш учун ҳар томонлама ёрдам кўрсатишга тайёр эканини билдирган.\nЭслатиб ўтамиз, 29 апрел куни Қирғизистон-Тожикистон чегарасида навбатдаги можаро юзага келди. Можара отишмаларга айланиб кетган. Унда яралаганган бор. Қирғизистон ССВ бир киши ҳалок бўлганини ҳақида хабар қилди. Икки мамлакат тўқнашувлардаги айбни бир-бирига ағдармоқда.


26 май 2022, Тошкент вақти: 07:08\nКоронавирусга шубҳа қилинган беморлар учун 500 ўринли стационар июль охирида Тошкент шаҳар ҳокимлиги кўмаги билан "Ўзэкспомарказ” павильонида очилган эди.\n5 сентябрда Тошкентнинг Юнусобод туманидаги “Ўзэкспомарказ”да жойлашган коронавирусга чалинган беморларини тақсимлаш марказида ишлаётган ўнлаб шифокор ва ҳамширалар иштирокида ўтган йиғилишда шифокорлар август ўрталаридан икки сменада кунига 12 соатдан ишлаганликлари, аммо шунга яраша маош олмаганликларини арз қилди.\nШифокорларнинг биридан Озодликка келган аудиода йиғилиш жараёни акс этган бўлиб, унда шифокорлар, агар уларнинг муаммолари ҳал қилинмаса, иш ташлашлари мумкинлигини билдиради.\nКоронавирусга шубҳа қилинган беморлар учун 500 ўринли стационар "Ўзэкспомарказ” павильонида июль охирида Тошкент шаҳар ҳокимлиги кўмаги билан очилган эди.\nҲокимлик ишга қабул қилинган шифокорларга 15 миллион сўм ойлик ҳар куни бўлиб-бўлиб бериб борилишини ваъда қилган.\nМарказнинг кадрлар бўлими ходими Озодликка ойликлар шифокорларга тўлиқ берилишини ваъда қилди.\n"Ўзэкспомарказ" карантинида шифокорлар норозилиги\nИсми ошкор этилишини истамаган жиззахлик шифокорнинг Озодликка айтишича, 5 сентябрь кунги йиғилишда ўнлаб шифокор ва марказ кадрлар бўлими бошлиғи қатнашган:\n- Ҳамма норози. Иш ташлаймиз, дейишяпти. Рўзғорга ёрдам бўлсин, деб хавфли бўлса ҳам катта ойликка рози бўлиб келганмиз. Поликлиникада ойига 1 миллион сўм берса, бу ерда икки ҳафтада 15 баравар кўп пул ишлаш мумкин, деб келганмиз. Бизни Алоқа институтининг ётоқхонасига жойлашди. Иш соати аниқ белгиланмаган шартномани имзолатишди. Кунига 12 соатдан байрам кунлари ҳам ишладик. 15 кун шу тартибда ишлайсизлар, 15 кун дам оласизлар, ойлик ҳар куни берилади, деб шундай ишлашга бизни кўндиришганди. 5 сентябрь куни ҳаммани йиғиб, дабдурустдан бир ойлик иш режимига ўтганимизни айтишди. Ўн кун кунига қийналиб 4 соатдан ортиқча ишлаганимиз ҳисобланмас экан. Шунга 100 фоиз ҳамма норози. Иш ташлаймиз дейишди.\n5 сентябрь куни тақсимлаш марказидаги йиғилишдан ёзиб олинган ва Озодликка сиздирилган аудиода баъзи шифокорлар, маошлари тўлиқ ҳисоблаб берилмаса, иш ташлаш билан таҳдид қилишади.\n"Шу пайтгача ишлаган пулимизни беринг, ҳозироқ ҳаммамиз кетамиз ишдан", деб арз қилади шифокорлардан бири.\nКадрлар бўлими ходими эса "иш шароитидан норози бўлаётганлар бўлса бугуноқ ариза ёзиб ишдан кетишлари мумкин", дейди.\n"12 соат тик оёқда"\nТошкентлик исми очиқланишини истамаган бошқа бир шифокор ҳам “Ўзэкспомарказ”даги стационарда 25 августдан ҳар куни беморларни тўғридан-тўғри даволашда иштирок этганини гапирар экан бундай деди:\n- Яқинда ТошМИни тугатдим. Асосан ёшларни олишаётган экан, ота-онам қаршилигига қарамай, шу ерга ишга кирдим. Кунига икки-уч соат ухлаймиз холос. 12 соат тик оёқда хизмат қиламиз. Беморлар жуда кўп. Уларнинг барчаси оғир, мунтазам парваришга муҳтож. Ҳарорати кўтарилиши, сатурацияси ўзгариши мумкин. Бу пайтда доим устида туриш керак. Биз шифокорлик касби ҳаққи-ҳурмати ҳаётимизни тикиб, шундай шароитда ишлашга рози бўляпмиз. Чунки ойликни тўлиқ бермаса беморларда айб йўқ-ку!? Шунинг учунгина ишлаяпман. Кўпчилик иш ташлаймиз, деб туришганди.\nЎзбекистон Меҳнат Кодексининг 115-моддасига кўра, ходим учун иш вақтининг нормал муддати ҳафтасига 40 соатдан ортиқ бўлиши мумкин эмас. Олти кунлик иш ҳафтасида ҳар кунги ишнинг муддати 7 соатдан, 5 кунлик иш ҳафтасида эса, 8 соатдан ортиб кетмаслиги лозим.\nТошкент шаҳар ҳокимлиги 21 июль куни ўз расмий сайтида “Ўзэкспомарказ”да жойлашган коронавирусга чалинган беморларни тақсимлаш марказига малакали шифокорлар ва ҳамширалар ишга олинишини эълон қилганди.\n500 ўринли стационарда ишлашни хоҳлаган врачларга 15 миллион сўм, ҳамшираларга 10 миллион сўм, кичик тиббиёт ходимлари, санитарларга 5 миллион сўмдан ойлик маош ваъда қилинганди.\nИшга олинган шифокорлар бепул овқат, турар жой билан таъминланиши, иш ҳақи ҳар куни бериб борилиши айтилганди.\nБироқ шифокорлар ўн кун давомида ҳаётини хатарга қўйиб, коронавирус юққанларни даволаш ишларида бевосита иштирок этганларига қарамай, уларга бор йўғи икки марта маош берилганини айтишди:\n- 10 кун ишлаган бўлсак, 500 минг сўмдан икки марта пул беришди. 10 кун 12 соатдан ишлаган бўлсак, ортиқча ишлаган 40 иш соати ҳисобга олинмаган, кунига 8 соатдан ҳисоблашяпти, - дейди жиззахлик шифокор.\nТақсимлаш марказининг Озодлик боғланган кадрлар бўлими ходими ойликлар шифокорларга тўлиқ берилишини ваъда қилди:\n- Ишга олинганларида улар 12 соатлаб ишлашга рози бўлган. Шунда ҳам 12 соатнинг 4 соати дам олиш учун, деб белгиланган. Бепул овқат бериляпти. Автобусларда олиб борилади, олиб келинади. Шароитлар яхши. 10-15 миллион сўм ойлик қаерда бор?! Ойликлар берилади, ҳеч ким уриб қолмайди, шу йиғилишда ҳаммаси айтилди уларга.\nПрезидент рағбатлантириш пуллари берилмаяпти\nБундан олдин Ўзбекистондаги бошқа баъзи касалхоналарда шифокорлар коронавирусга чалинганларни тўғридан-тўғри даволашда иштирок этганларга ваъда қилинган президент рағбатлантириш пуллари берилмаётгани ҳақда арз қилишганди.\nЎзбекистон президентининг 26 мартда имзоланган 4652-сонли қарорида коронавирус беморлари билан мулоқотга киришадиган, улар жойлаштирилган объектларда ҳамда инфекцияни аниқлаш лабораторияларида фаолият олиб бораётган тиббиёт ходимларига ҳар 14 кунлик меҳнати учун 5 миллион сўмдан 25 миллион сўмга қадар рағбатлантириш пуллари берилиши кўзда тутилган.\nЖиззах шаҳар ҳамда Наманганнинг Чортоқ тумани тиббиёт бирлашмаси юқумли касалликлар бўлими ходимлари 6 сентябрь куни Озодликка мурожаат қилиб, президент ваъда қилган рағбат пулларини олмаганликларини айтишган.\n- Ҳар куни маскада ёпиқ карантинда ишлаймиз. Бунинг учун ҳали бир тийин қўшимча пул олганимиз йўқ, - дейди чортоқлик шифокор.\nЖиззах шаҳар Юқумли касалликлар шифохонаси ҳамшираси ҳам: "Биз 25, 15, 10 миллион сўм сўраётганимиз йўқ.(Аслида шуни сўрашга ҳақлимиз Covid 19). Ҳеч бўлмаса президент ваъда қилган рағбат пулини беришсин!", деб ёзди Озодликка.\nВазирлик матбуот котиби Фурқат Санаевнинг қўл телефонига кун давомида тушиб бўлмади.


Сифати кафолатланмаган товар-моддий бойликларни юртимизга турли найранглар билан олиб киришга бўлган уринишларни божхоначиларимиз ўз вақтида бартараф этишмоқда.\nТил - миллат бойлигидир\nБизга маълумки, тил ҳар бир миллат ва давлатнинг асосий фахр-ифтихор ва хазина манбаи бўлиб келган. Тарихда бунга кўплаб мисоллар ...\nФахримсан, ифтихоримсан – ўзбек тилим!\nБугун республикамизда илк бора 21 октябрь - Ўзбек тили байрами куни сифатида кенг нишонланмоқда. Мазкур сана муносабати билан республикамизнинг ...\nОна тили – миллатнинг кўзгусидир. Тил — давлат тимсоли, мулки. Тилни асраш, ривожлантириш – миллатнинг юксалишига хизмат қилади. Ўзбекистон ...\nТовар моддий бойликларини юртимизга ноқонуний йўллар билан олиб киришга бўлган уринишларга қарши божхона органлари томонидан тизимли равишда кураш олиб ...\n180 миллион сўмлик телевизорларнинг ноқонуний айланмасига чек қўйилди\nБожхона органлари томонидан маиший техника воситаларини юртимизга яширинча олиб киришга бўлган уринишларга қарши тизимли равишда кураш олиб борилмоқда.\n“ISUZU”га яширилган сифати кафолатланмаган маҳсулотлар тўхтатиб қолинди\nТадбиркорларга амалий ёрдам кўрсатилмоқда\nРақамли иқтисодиётсиз мамлакат иқтисодиётининг келажаги йўқ. Рақамли божхона эса рақамли иқтисодиётнинг узвий бир бўлаги сифатида юртимизда амалга оширилаётган иқтисодий ...\nЮк автомашинаси кабинасига нима яширилган эди?\n“Яширин иқтисодиёт”нинг асосий омилларидан бири товарларнинг божхона чегаралари орқали ноқонуний олиб ўтилиши, айирбошланиши ва божхона ҳудудида ҳаракатланишидир. Шу муносабат ...\nОна тилим - олтин бешигим\nХалқимизнинг кўп асрлик маданий, илмий-маърифий ва бадиий тафаккури, интеллектуал салоҳиятининг ёрқин ва бебаҳо маҳсули бўлган ўзбек тили жаҳондаги бой ...\nЭҳтиёт қисмларни яширинча олиб ўтишга бўлган уриниш наф бермади\nЮк машинасида яширилган дори воситалари фош бўлди\nТахталарни ноқонуний олиб ўтишга бўлган уринишлар фош бўлди\nБожхона органлари ходимлари товар-моддий бойликларининг ноқонуний айланмасига қарши мунтазам равишда тезкор тадбирлар ўтказилиб келинмоқда. Аммо ачинарлиси шундаки, ноқонуний даромад ...\nТамаки маҳсулотларининг ноқонуний айланмасига чек қўйиш, акциз маркасиз ёхуд бошқа давлатларнинг акциз ёрлиғига эга бўлган тамаки маҳсулотларининг олиб кирилишини ...


Маҳмуд Чағминий (? - 1221) - www.ziyouz.uz\nБош саҳифа Илм ва фанТарихМаънавият юлдузлариМаҳмуд Чағминий (? — 1221)\nАҳмад Фарғоний ва Абу Райҳон Берунийнинг илмий анъаналарини давом эттирган йирик файласуфлардан бири XII—XIII асрларда ижод этган хоразмлик олим Маҳмуд ибн Муҳаммад ибн Умар ал-Чағминийдир.\nАл-Чағминийнинг илмий асарлари Шарқда жуда машҳур бўлса ҳам, унинг ҳаёти ва ижодий фаолияти ҳозиргача яхши ёритилмаган.\nАкадемик В. В. Бартольднинг таъкидлашича, Улуғбек мадрасасидаги астрономияга оид машғулотларнинг мавзуси сифатида Чағминийнинг астрономия соҳасидаги асарига Мир Саййид Шариф Журжоний ва Қозизода Румийлар томонидан ёзилган шарҳларни ўрганиш ҳам киритилган. Мазкур олимлар Маҳмуд ал-Чағминийнинг «Мулаххас фи-л-ҳайъа» («Астрономияга оид қисқа тўплам») асарига шарҳлар ёзишган. Жумладан, Қозизода Румий ўз шарҳининг кириш қисмида Чағмин сўзи ҳақида шундай тушунтириш берган: «Чағмин сўзи ал-Чағминий туғилган Хоразмдаги жой номидир». Унинг туғилган йили маълум эмас, аммо адабиётларда кўрсатилишича, вафоти 1221 йил деб тахмин қилинади. Чағмин ўша вақтдаги Хоразмшоҳларнинг пойтахти бўлган Кўҳна Урганчдан унча узоқ бўлмаган ерда жойлашган. Маълумки, XI—XII асрлардаги Хоразм жаҳон миқёсидаги йирик илмий марказлардан бири бўлган ва шубҳасизки, бу нарса ал-Чағминийнинг илмий дунёқарашининг шаклланишида ҳал қилувчи роль ўйнаган. Бошланғич маълумотни Хоразмда олган Маҳмуд ал-Чағминий ўқишни давом эттириш учун Самарқандга келган. Ўнинг илмий асарларида Берунийнинг устози бўлган Абу Наср ибн Ироқ бир неча марта тилга олинади. Ал-Чағминийнинг «Мулаххас фи-л-хайъа» асаридан ташқари «Сайланма», «Тўққиз сонининг риёзиётдаги ўрни ҳақида рисола», «Меросни бўлиш масалаларида риёзиёт усулларига шарҳ» ва бошқа қатор рисолалари мавжуд.\nМаҳмуд ал-Чағминий ўша вақтдаги йирик олимлар каби фаннинг бирор соҳаси билан эмас, балки астрономия, риёзиёт, табобат, жуғрофия ва бошқа соҳаларда ҳам жуда сермаҳсул ижод қилди. Бу фанлар ривожининг ҳар бирига шунчалик ҳисса қўша олдики, натижада уни Абу Райҳон Берунийдан кейинги Хоразм илмий мактабининг энг кўзга кўринган олими, деб ҳисоблаш мумкин. Бундан ташқари ал-Чағминий ўз даврининг барча фанлари эришган ютуқларни жамлаб, ўзига хос қомус тузган алломадир.\nМаҳмуд ал-Чағминийнинг астрономияга оид «Мулаххас фи-л-ҳайъа» асари қўлёзмаларидан бири\nМаҳмуд ал-Чағминийнинг фанга қўшган ҳиссаси биринчи навбатда астрономия соҳасидаги кашфиётлари билан ўлчанади. Унинг «Мулаххас фи-л-хайъа» китоби ўша замон астрономия фанининг хулосаси бўлиб, жуғрофия ва бошқа фанларнинг умумлашган хулосалари ҳақида ҳам кенг маълумотлар берилади. Бу китобнинг илмий қиммати шундаки, астрономия билимлари тизимларида иш олиб борган ал-Чағминий қадимги юнон астрономия мактаби ютуқлари билан биргалиқда Шарқ олимлари, жумладан, Марказий Осиё мутафаккирларининг илмий ишларини кенг жалб этиш орқали янги хулосалар чиқарган. Ал-Чағминийнинг бу асарида инсонни ўраб турган оламнинг умумий тузилиши, самовий ёритгичлар, доиралар, сайёраларнинг ҳолати, қуёш, ойнинг тутилиши, қуёш йилининг узунлиги, кеча, кундуз ва бошқа муҳим муаммолар қайтадан ишлаб чиқилган.\nАл-Чағминийнинг астрономия соҳасидаги илмий ютуқлари ҳақида гап борганда, шу нарсани алоҳида таъкидлаш мумкинки, унинг фикрича, «Қуёшни ўзидан нур тарқатувчи сайёраларнинг маркази деб ҳисоблаш мумкин». Дарҳақиқат, унинг қайд этишича, баъзи бир осмон ёритгичлари, жумладан ой «ўз нурига» эга бўлмасдан, уни Қуёшдан олади. Шунга асосланиб ал-Чағминий Қуёшни баъзи осмоний жисмларнинг «маркази» деб атайди. Албатта, бу унинг тамоман гелиоцентрик система тарафдори эканлигини билдирмайди. Чунки нур ҳаракати йўналишлари ҳақидаги масалани машоиюнлар (Арасту мактаби тарафдорлари) қўйган тарзда муҳокамага қўйилиши катта аҳамиятга эга эдики, бу ҳақда Абу Райҳон Беруний билан ибн Сино ўртасида илмий тортишувлар бўлиб ўтган эди. Бу муаммонинг мавжудлиги сабабли Беруний ўз вақтида геоцентрик қараш табиат фалсафасига биноан мантиқий ҳуқуққа эга эканлигига шубҳа билдирган эди.\nАл-Чағминий астрономия муаммоларини ишлаб чиқишга боғлиқ бўлган риёзиётга оид масалалар билан жуда кўп шуғулланди. Унинг самарали изланишлари туфайли доиравий тригонометрия асослари ишлаб чиқилди ва унинг асосий қоидалари «Мулаххас фи-л-хайъа» асарида ўз инъикосини топди. Унда тўрт томонли доиравий учбурчак ва унинг хилма-хил турларининг тўла таърифи берилади. Муаллиф биринчи марта уфқий текислиқдаги кузатиш жойининг асоси бўлган координатлар системасини муфассал ишлаб чиқишга муваффақ бўлди.\nАл-Чағминий ўз асарида геодезия ва жуғрофия муаммоларига ҳам катта эътибор берганлиги сезилиб туради.\nТабиатшунослик соҳасидаги илмларда у тажрибага таяниб, табиат ҳодисаларини ўрганишни тарғиб этар экан, ҳар хил фанлар томонидан тўпланган маълумотларга танқидий ёндашиб, холисона хулоса чиқаришга амал қилди. «Астрономияга оид қисқа тўплам» китобининг муқаддимасида бу ҳақда шундай деб ёзади: «Гарчи менгача ҳам самовий жисмлар ҳақида кўплаб китоблар ёзишган бўлсалар ҳам, улардаги асосий масалалар чуқур ёритилмаган эди».\nАл-Чағминий ўзи таҳқиқ қилган фанлар соҳасида тор доирадаги хулосалар билангина чегараланиб қолмасдан, улардан келиб чиқиб йирик фалсафий муаммоларни муҳокамага қўяр эди. Унинг табиатга берган таърифи муҳим аҳамиятга эгадир: «У (табиат) ҳар қандай ҳаракат ва сокинликнинг манбаидир». Ал-Чағминий фикрича, табиат «табиий кучга» эгадирки, ушбу куч унинг фаоллигини зарурий шартга айлантиради. Табиатга нисбатан ўз қарашларини баён қилиб, Чағминий шундай ёзади: «Модда ва шакл табиатни шакллантиради».\nМаълумки, машоиюнлар фалсафасида модда билан шакл қанчалик бир-бирига боғлиқ бўлмасин, уларнинг бирини иккинчисидан ажратиш имконияти мавжуд эди. Бундай имконият маълум даражада ал-Чағминий киритган «бўлинмас заррача», «унсурий заррача» — яъни атом тушунчаси воситасида бартараф қилинди.\nАл-Чағминий фикрича, модда кичик заррачалар кўринишида мавжуд, аммо уларнинг хусусияти шундан иборатки, уларда модда ва шакл бир-биридан ажратиб бўлмайдиган даражада бирикиб кетган. «Кичик заррачаларни ҳар хил шакл ва табиатга эга бўлган қолипни қабул қилувчи, ундан ҳам кичикроқ заррачаларга бўлиб бўлмайди: яъни ҳар бир заррача ўзининг муайян шакл ва табиий ўзлигига эга. У содда заррача бўлиб, ўзига хос шакл, ўзига мувофиқ келадиган табиатга эгадир» («Мулаххас фи-л-хайъа», 380-бет).\nМаҳмуд ал-Чағминийнинг қарашларида ўрта аср мутафаккирларининг кўпчилиги тахмин қилган икки хил заррачанинг, яъни атомлар ва ўзига хос молекулаларнинг мавжудлиги ҳақидаги назария ўзининг ёрқин ифодасини топди. Ал-Чағминий уларни «бирламчи» ва «иккиламчи» кичик заррачалар деб, сўнгра — «бирламчи заррачани» аниқлаб, уни «унсур», «ибтидо», «асосий ашё», «модда» деб атайди.\nИккиламчи заррачалар эса у ёки бу ашёнинг кичик заррачаларини ташкил этади, аммо унинг хусусиятини саклаб қолади. Бу шундай заррачалардирки, «бошқасига нисбатан кичикроқ бўлмоғи керак».\nЎрта асрларда астрономия кундалик турмушда амалий аҳамиятга эга бўлган, доимо ривожланиб бориши зарур бўлган фан ҳисобланган. Барча қишлоқ хўжалик ишлари, бепоён чўллардан компассиз савдо карвонларига йўл кўрсатиш самовий ёритгичлар орқали амалга оширилганини ҳисобга олсак, нима учун ал-Чағминийга ўхшаш олимларимиз тинимсиз тадқиқотлар билан шуғулланганликлари маълум бўлади.\n← Аввалги Аввалги Мирзакалон Исмоилий. Қайсар боланинг ҳаёти (қиссалар)\nКейинги → Кейинги: Жўра Маҳмуд. Cтаниславский ва Чехов


April 2018 – .:: Xadicha.uz\nАрхив ой ҳисобида: April 2018\n30/04/2018\tLeave a comment 296 Views\nНафс инсонга бирор ишни гўзал қилиб кўрсатиб қўяди, узун орзулар уммонига кўмади, ўз нафсининг ёмонликларидан огоҳ бўлмаган инсон орзуларининг қулига айланади. Аслида, орзу қилиш гуноҳ эмас, лекин унинг ҳам чегараси мавжуд. Чегара қаерда?\nКаломуллоҳнинг баракоти ёғилмоқда\n27/04/2018\tLeave a comment 652 Views\nШу билан бирга, Президентимиз Шавкат Мирзиёев ташаббуси билан ўтказилаётган Қуръон мусобақаси барчани бирдек хушнуд этмоқда. Бу Қуръон мухлислари учун катта туҳфа бўлди\nКитоб ўқиш маданияти\n17/04/2018\tLeave a comment 509 Views\nБугунги кунда билим юрти АРМига янги адабиётлар келтирилди ва уларнинг тақдимоти ўтказилди. Ўтказилган тадбирда янги келтирилган 7 номдаги китоблар ҳақида батафсил маълумот берилди.\n17/04/2018\tLeave a comment 603 Views\nИслом уммати қадимдан тажвид илмига катта аҳамият бериб келган.\nЗалолатдаги инсонлар ёҳуд ҳидоят сари\n16/04/2018\tLeave a comment 328 Views\nЛекин, ислом динини бузиб, пок ва муқаддас динимизни ниқоб қилиб ортидан ўзининг қабих, бузғунчи ишларни олиб бораётган кимсалар ҳам йўқ эмас.\nДунёда дур, охиратда нур…\n11/04/2018\tLeave a comment 376 Views\nАгар икки инсон Аллоҳ учун, чин дилдан дўст бўлса, Аллоҳ таолонинг Ўзи доим уларга ёрдамчи бўлади\n«Мудаллас ҳадис ва унинг қисмлар» мавзусида очиқ дарс бўлиб ўтди\n06/04/2018\tLeave a comment 441 Views\n2018 йил 28 март куни мударриса Нурмуҳамедова Ироданинг ҳадис фанидан «Мудаллас ҳадис ва унинг қисмлар» мавзусида 4курслар иштирокида очиқ дарс бўлиб ўтди.\n02/04/2018\tLeave a comment 405 Views\nТаъкидламоқ керакки, аввало мўмин-мусулмон киши ирим-сирим, сеҳру жодуга берилмайди ва ишонмайди. Мўмин одам учун тақдир Аллоҳ таолодан бўлади ва бахт ёки бахтсизлик ҳам унинг истаги билан рўй беради.


Тошкент механика заводи ҳудудида яна 16 та корхона ишга туширилади\n28 Июн 2019 2970\nЎзбекистон Республикаси Президенти Шавкат Мирзиёев 28 июнь куни Яшнобод туманидаги Тошкент механика заводига ташриф буюрди.\nБугунги кунда завод ҳудудида ўндан зиёд корхона фаолият юритиб, уларда икки ярим мингдан ортиқ киши меҳнат қилмоқда. Лекин бу 141 гектар майдонга эга улкан комплекс учун етарли эмас. Бундан самарали фойдаланиш мақсадида завод ҳудудида технопарк ташкил этилди.\nДавлатимиз раҳбари мазкур технопаркда амалга ошириладиган лойиҳалар тақдимоти билан танишди.\nУнга кўра, бу ерда 2019-2020 йилларда умумий қиймати 385 миллион доллардан зиёд бўлган 16 та корхонани ишга тушириш режалаштирилган. Бу корхоналарда йилига 1 миллион донадан зиёд кир ювиш машинаси, 1 миллионта ошхона плитаси, яна шунча маиший совуткич, 75 минг дона савдо совуткичлари ва музлаткичлар, 700 мингта электр сув иситгич, 550 мингта сув насоси, 80 минг дона саноат кондиционери, 2 мингта лифт ва эскалаторлар, шунингдек, алюмин ва биметалл радиаторлар, эшик-ром фурнитуралари, сэндвич-панеллар, линолеум ва бошқа маҳсулотлар ишлаб чиқариш мўлжалланган. Тўққиз мингга яқин иш ўрни яратиш, йилига қарийб 185 миллион долларлик экспорт қилиш кўзда тутилган.\nПрезидент корхоналар барқарор ишлаши учун доимий харидор кераклигини, чет эллардаги заводлар билан келишиб, уларга зарур маҳсулот ва эҳтиёт қисмларни тайёрлаб бериш мумкинлигини таъкидлади. Яна янги лойиҳалар ишлаб чиқиш, уларни аҳолининг ишга талаби ва мавжуд ресурслардан келиб чиқиб, оқилона жойлаштириш бўйича топшириқлар берди.\nШу ерда Тошкент шаҳри туманларига тўғридан-тўғри хорижий инвестицияларни жалб қилиш ва ҳудудий экспорт ҳажмини оширишга қаратилган лойиҳалар ҳақида ҳам маълумот берилди.


Мақолалар мазкур саъна бўйича сараланган: Понедельник, 04 Апрель 2016\nГерманиянинг “Knauf” компанияси кўмаги билан Марғилон қурилиш касб-ҳунар коллежида ахборот-ресурс маркази ташкил этилди. Ушбу таълим даргоҳига тақдим қилинган турли адабиётлар ва қўлланмалар муассаса ёшлари учун ўзига хос совға бўлди.\nИшлаб чиқариш компьютер назоратида\nБухоро шаҳридаги “Hushbuy Сosmetiсs” масъулияти чекланган жамияти ўтган йили хорижлик буюртмачиларга 15 минг АҚШ доллари миқдоридаги косметика маҳсулотларини етказиб бериб, экспортчи корхоналар сафидан ўрин олганди.\nКорхона мавқеи мустаҳкамланмоқда\nХонқа туманидаги тикувчиликка ихтисослаштирилган “Мадонна” хусусий корхонасида ойига ўртача 100 миллион сўмликка яқин 50 турдан зиёд маҳсулот тайёрланаяпти. Шунингдек, бу ерда замонавий эшик ва дераза ромлари, жалюзилар ҳам ишлаб чиқарилмоқда.\nТабиий ва шифобахш\nЖалақудуқ туманидаги “Дардга дармон набобат” хусусий корхонасида маҳаллий шароитга мослаштирилган стевия ўсимлигидан шифобахш чой ишлаб чиқарилмоқда.\nИмпорт ўрнини босади\nБоёвут туманидаги “Жамол Шер омад” хусусий фирмасида ишлаб чиқариш ҳам йўлга қўйилгач, олинаётган даромад миқдори ортди.\nМаҳалла сайловининг ўзига хос хусусиятлари\nЮртимизда фуқаролик жамияти институтлари, хусусан, фуқароларнинг ўзини ўзи бошқариш органлари фаолиятини ривожлантириш, унинг ҳуқуқий асосларини такомиллаштириш ва пировардида “Кучли давлатдан — кучли фуқаролик жамияти сари” тамойилини рўёбга чиқаришга қаратилган кенг кўламли ислоҳотлар амалга оширилмоқда. Бундай саъй-ҳаракатлар туфайли маҳалланинг жамият ҳаётида тутган ўрни ҳамда аҳамияти тобора юксалиб бораяпти.\nЙирик инвестициявий лойиҳалар\nсаноат тармоқлари ривожига хизмат қилаяпти\nЗамонавий, сифатли ва экспортбоп\nмаҳсулотлар тайёрлашга кичик бизнес ҳамда хусусий тадбиркорлик субъектлари ҳам муносиб ҳисса қўшмоқда\nЖаҳон бозорига кенг йўл\nБугунги кунда кичик бизнес ва хусусий тадбиркорлик субъектлари иқтисодиётимизнинг таянч кучларидан бирига айланиб бормоқда. Юртимизда яратилган қулай ишбилармонлик муҳити, тадбиркорларга берилаётган турли имтиёзлар уларга нафақат ички бозорга, балки жаҳон бозорига дадил кириб бориши учун кенг йўл очаяпти.\nАкцияларини сотиб олди\nЭлектроника маҳсулотлари ишлаб чиқарувчи “Sharp” (Япония) корпорациясининг 66,6 фоизлик акциялар пакетига эгалик ҳуқуқини Тайваннинг “Foxconn Technology Group” компанияси сотиб олаяпти.


Ойлик ошса, алимент миқдори ўзгарадими? - 19 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 19 » Ойлик ошса, алимент миқдори ўзгарадими?\nОйлик ошса, алимент миқдори ўзгарадими?\n— Турмуш ўртоғим билан ўн беш йил аввал ажрашганмиз. Бундан бир йил олдин 14 ёшли қизим учун алимент ундирувига ариза бердим. Боламнинг отаси ҳар ой 200 000 сўм алимент тўлаяпти. Ваҳоланки, у фирма раҳбари, ойлик маоши яхши. Аммо судга тақдим этган ҳужжатларда 600 000 сўм маош олиши кўрсатилган. Собиқ эримнинг аслида қанча маош олишини қандай билса бўлади? Агар у даромадини яширган бўлса, қонуний чора кўриладими?\nНасиба Ибрагимова, Оҳангарон шаҳри\nСаволга "Учтепа адвокатлари" адвокатлик ҳайъати адвокати Нафиса ИБРАГИМОВА жавоб берди.\n— Сизга маслаҳатим, алимент ундирувини қарздорнинг иш жойига қаратилишини сўраб, ижро бўлимига мурожаат қилинг. Бунда сиз олаётган алимент миқдори билан иш ҳақи миқдори ўртасида мутаносиблик бўлмаса, ижрочи томонидан қарздорлик ҳисоблаб берилади.


Универсиада-2019. Келдиёрова ғалаба билан бошлади / Olamsport.com\n06 июл 14:53\nУниверсиада-2019. Келдиёрова ғалаба билан бошлади\nТеглар : ДзюдоКелдиёроваЎзбекистон\nБугун мусобақанинг навбатдаги кунида дзюдочиларимиз ҳам ўз маҳоратларини намойиш этишади. Ҳозиргина -52 кг вазн тоифасидаги вакиламиз ўсмирлар ўртасида жаҳон чемпиони, катталар орасида Осиё чемпиони Диёра Келдиёрова Универсиададаги иштирокини ғалаба билан бошлади.\nДиёра тўғридан-тўғри иккинчи даврадан баҳсларга киришди ва бу босқичда литвалик рақибаси Гинтаут Марсилионитни мағлубиятга учратди. Бироздан сўнг у учинчи давра беллашувида кореялик Да Сол Паркка қарши татамига чиқади. Ушбу баҳс ғолибаси чорак финалга йўл олади.